Versi Sebenar Jason Bourne

Bila kita menonton siri filem Jason Bourne yang dibintangi pelakon terkenal Matt Damon, kita sudah tahu aksi dan kisah yang dipaparkan amat mendebarkan. Ia satu kisah bagaimana seorang perisik dan pembunuh yang kehilangan memori bergelut dengan kisah silam yang tidak diketahuinya sambil dikejar pihak berkuasa seluruh dunia. Dalam kehidupan sebenar, kita ada versi sebenar Jason Bourne tetapi mereka bukanlah perisik seperti digambarkan dalam filem dan novel Robert Ludlum. Mereka hanyalah orang biasa yang menjadi mangsa permainan licik Agensi Perisikan Pusat (CIA) atas tujuan keselamatan negara di bawah kod: MKUltra.

Bagi peminat siri filem Jason Bourne tetapi tidak biasa dengan MKUltra, biar saya terangkan sedikit. Ia merupakan satu program rahsia CIA semasa Perang Dingin bagi menangani ancaman komunisme dari blok Komunis ketika itu. Program ini lahir dari kebimbangan kepimpinan Langley yang tertanya-tanya bagaimana Rusia menjadikan tentera-tentera Amerika yang ditawan semasa Perang Korea boleh mengeluarkan komen-komen memuji ideologi komunisme dan mengecam cita-cita ‘imperialis’ Amerika di Semenanjung Korea. Bagi CIA, ini sesuatu yang membimbangkan dan perlu ditangani dengan segera.

Justeru, Allan Dulles yang juga pengarah pertama Agensi mengarahkan eksperimen dijalankan dengan segera pada tahun 50-an dan 60-an. Kebanyakan yang menjadi ‘tikus makmal’ eksperimen ini langsung tidak tahu mereka sebenarnya sebahagian daripada eksperimen zalim Langley kerana menyangka ia hanya satu eksperimen perubatan biasa. Jika ada yang menyertai secara ‘sukarela’ sekalipun, ianya bersifat bersyarat. Contoh bagi para banduan yang menyertai eksperimen MKUltra, sebagai pertukaran kepada penyertaan mereka, hukuman penjara dikurangkan selama beberapa tahun atau mendapat lebih banyak keistimewaan di penjara. Tetapi bagi mana-mana individu yang berada dalam keadaan paling lemah seperti pesakit mental, mereka ibarat lembu yang sudah disediakan untuk disembelih.

Jika anda sangka eksperimen MKUltra ini hanya tertumpu di Amerika Syarikat sahaja, anda salah. Mereka juga memberikan geran kepada sesetengah penyelidik di beberapa universiti di Kanada bagi menjalankan eksperimen tersebut. Salah seorang yang dianggap bersubahat dengan eksperimen kejam Langley ini ialah mendiang Dr Ewen Cameron. Cameron merupakan bekas ahli psikiatri di Institut Memorial Alan, Universiti McGill bertanggungjawab mengendalikan eksperimen MKUltra dengan dana CIA pada tahun 1950-an dan 1960-an. Jika dianalisis motifnya, dia melihat eksperimen ini sebagai cubaan untuk mempengaruhi minda subjek dan memasukkan kelakuan baru pada minda subjek.

Pesakit-pesakit mental yang diselia di bawah MKUltra akan dikenakan terapi kejutan elektrik beberapa kali dalam sehari. Selain itu, mereka turut diletakkan keadaan koma di bawah pengaruh dadah bukan dalam tempoh beberapa hari atau seminggu tetapi boleh berlanjutan kepada berbulan-bulan. Dan dadah popular yang digunakan saintis dan penyelidik MKUltra ialah LSD di mana dos yang dikenakan melebihi dos yang dibenarkan. Selepas berjaya mengembalikan mereka dalam keadaan minda seperti kanak-kanak, adakalanya membuang semua kemahiran asas seperti memakai pakaian atau mengikat tali kasut, Cameron akan cuba memprogram semula minda subjek-subjeknya dengan menghantar mesej bertubi-tubi ke minda mereka.

Ini dilakukan dengan memainkan rakaman pesanan-pesanan kadangkala selama 16 jam pada satu-satu masa. Mesej pertama dimainkan menyentuh berkenaan kekurangan mereka sebelum diikuti mesej berbaur positif. Mesej-mesej ini dimainkan berulang kali kepada subjek di mana dalam sesetengah kes dimainkan sebanyak 500,000 kali. Sekiranya merasakan mesej yang dihantar tidak sampai kepada subjek, Cameron memaksa mereka memakai topi keledar American football yang dipasang dengan speaker. Ini menyebabkan pesakit-pesakit yang tidak berdosa ini mengalami gangguan bunyi yang dahsyat sehingga mereka menghentak kepala mereka ke dinding. Melihat cara tersebut tidak berkesan, dia meletakkan mereka dalam keadaan koma di bawah pengaruh LSD di mana mereka diperdengarkan mesej-mesej tersebut semasa tidur.

Pesakit-pesakit di bawah seliaan Cameron turut terdedah kepada penderaan seksual terutama membabitkan kanak-kanak. Ini didedahkan sendiri oleh penulis Andrew Goliszek menerusi buku In the Name of Science: A History of Secret Programs, Medical Research, and Human Experimentation. Dalam buku tersebut, beliau mendedahkan sesetengah pesakit tidak berdosa ini dirakam mengadakan hubungan seksual dengan pegawai tinggi kerajaan yang ada kaitan dengan MKUltra. Ia dikatakan sebahagian daripada rancangan mereka untuk mengugut pegawai-pegawai terlibat untuk meneruskan penghantaran dana membabitkan eksperimen berkenaan.

Pada tahun 70-an, Program MKUltra berakhir selepas didedahkan dalam satu sesi pendengaran kongres pada tahun 1974. CIA yang sudah terganggu dengan skandal Watergate yang membawa kepada penyingkiran Richard Nixon sebagai perisik mengarahkan semua fail berkenaan MKUltra termasuk operasi mereka di Kanada dimusnahkan pada tahun 1973 oleh pengarah Richard Helms. Tetapi 20,000 fail diletakkan secara tidak sengaja di bangunan lain dan tidak dimusnahkan seperti diarahkan Helms. Kewujudannya didedahkan oleh mendiang Laksamana Stansfield Turner yang membawa kepada pendedahan skala ngeri eksperimen dan kesannya kepada individu-individu terlibat. Turner ketika itu berkhidmat sebagai pengarah agensi semasa era Presiden Jimmy Carter. 20,000 fail ini mengandungi pelbagai nama terlibat termasuk Cameron yang mati semasa mendaki gunung pada tahun 1967.

Masyarakat Kanada hanya mengetahui projek sebegini selepas satu pendedahan yang dibuat oleh sebuah rancangan berita CBC, The Fifth Estate. The Fifth Estate menjelaskan eksperimen MKUltra secara panjang lebar termasuk pembabitan beberapa institusi awam termasuk Universiti McGill dan individu seperti Cameron dalam eksperimen tersebut. Selain itu, Ottawa juga menyedari kewujudan eksperimen ini di Kanada dan menyerahkan dana sebanyak $500,000 kepada para penyelidik untuk meneruskan eksperimen kejam mereka. Namun, ini menjejaskan usaha mangsa-mangsa MKUltra di Kanada mendapatkan penyelesaian memuaskan di mahkamah terutama yang berhasrat mahu menyaman CIA. Ini menyebabkan mereka terpaksa berpuas hati dengan penyelesaian luar mahkamah sebanyak $100,000 kepada 127 mangsa yang terkesan dengan MKUltra.

Sehingga kini dan ya sehingga era pentadbiran Donald Trump dan Justin Trudeau, dua kerajaan bahalul ini masih enggan mengakui apa yang dilakukan agensi perisikan masing-masing adalah salah dan enggan memohon maaf kepada mangsa yang terlibat. Bahkan, Kanada juga berusaha mengelak perkara ini dari terus menjadi tumpuan umum dengan sedia mengadakan penyelesaian di luar mahkamah dengan klausa larangan pendedahan penyelesaian kepada khalayak umum. Tindakan ini dilihat untuk menghindar tindakan waris dari bercakap kepada pihak media dan menceritakan perihal MKUltra dan kesan pada keluarga mereka. Namun, itu tidak menghalang lebih ramai individu dan waris mangsa terlibat dari terus mengenakan tekanan bukan saja kepada Ottawa tetapi juga Washington berkenaan isu ini.

Antara individu terkesan dengan eksperimen MKUltra di Kanada:

1. Jean Steel, seorang wanita yang mengalami masalah kemurungan selepas melahirkan anak dimasukkan ke program Institut Allen yang dikendalikan Cameron pada tahun 1957. Keluarganya menyangka masalah kemurungannya dapat ditangani kerana percaya dengan kepakarannya. Selepas dibenarkan keluar, keadaannya sudah tidak sama lagi. Waris Steel iaitu anak perempuannya Allison Steel mendapat pampasan penyelesaian luar mahkamah sebanyak $100,000 dengan syarat tidak mendedahkan syarat penyelesaian.

2. Helene McIntosh, seorang wanita yang keluar masuk Institut Allen selama dua tahun untuk merawat masalah kemurungan pasca-kelahiran anak selepas melahirkan anak kedua. Selain masalah kemurungan, McIntosh juga pada ketika itu turut mengalami masalah perkahwinan. Ramai menyangka kemasukannya ke Institut Allen dapat membantu meredakan masalah kemurungan yang dihadapinya. Tetapi semasa anak perempuannya Diane dan suaminya melawatnya di situ, mereka melihat Helene dalam keadaan khayal kerana diberi dos dadah yang tinggi. Diane yang berusia lima tahun ketika itu sudah tahu ada sesuatu tidak kena di Institut Allen.

3. Semasa mengandungkan Lloyd Schirier, ibunya selalu menemui Cameron untuk temujanji mingguan bagi memeriksa tahap kesihatannya dan kandungannya. Semasa mengandungkannya, selama sembilan bulan dalam bilik yang digelar bilik tidur, ibunya kehilangan berat badan dan diberi dos dadah yang banyak. Hanya selepas berjumpa dengan pakar-pakar lain terutama selepas kelahiran Schirier, barulah ibunya kembali normal.

4. Velma Orlikow dimasukkan ke Institut Allen pada tahun 1956 untuk merawat masalah kemurungan pasca-kelahiran anak. Selepas tiga tahun berada di Institut Allen, dia bukan lagi wanita yang dikenali keluarganya. Mindanya terperangkap dalam minda seorang kanak-kanak dan sudah tidak boleh menggunakan tandas seperti orang normal. Selepas mendapat rawatan berterusan dari doktor-doktor, dia kembali pulih tetapi trauma dari eksperimen Cameron terus menghantuinya sehingga ke akhir hayat.

Ini bukan kisah seram tahap Hantu Kak Limah, Ju-On atau The Conjuring. Ini kisah seram sebenar, kisah di mana sebuah agensi kerajaan mempergunakan orang awam terutama kelompok yang mudah terjejas sebagai tikus makmal sebuah eksperimen di mana ia langsung tiada asas saintifik. Malah, ia lebih tepat jika ia diklasifikasikan bukan saja sebagai satu bentuk kezaliman dan pencabulan hak asasi manusia tetapi juga satu bentuk penyeksaan berbentuk mental yang tidak sepatutnya diharungi oleh mana-mana manusia tidak kira sama ada watak fiksyen seperti Jason Bourne atau orang awam seperti saya dan anda.

SUMBER

1. Kassam, Ashifa. (2018). The Guardian. The toxic legacy of Canada’s CIA brainwashing experiments: ‘They strip you of your soul’. https://www.theguardian.com/world/2018/may/03/montreal-brainwashing-allan-memorial-institute

2. McKeown, Bob, Cashore, Harvey dan Ellenwood, Lisa. (2017). CBC. Trudeau government gag order in CIA brainwashing case silences victims, lawyer says. https://www.cbc.ca/news/canada/canadian-government-gag-order-mk-ultra-1.4448933

3. CTVNews. (2018). Victims of alleged LSD brainwashing experiments in Montreal plan to file lawsuit. https://www.ctvnews.ca/canada/victims-of-alleged-lsd-brainwashing-experiments-in-montreal-plan-to-file-lawsuit-1.3938614

4. The Scotsman. (2006). Stunning tale of brainwashing, the CIA and an unsuspecting Scots researcher. https://www.scotsman.com/lifestyle/stunning-tale-of-brainwashing-the-cia-and-an-unsuspecting-scots-researcher-1-466144


Richard The Iceman: Pembunuhan Upahan Paling Prolifik

Richard the Iceman atau nama sebenarnya Kuklinski dilahirkan di New Jersey, US pada tahun 1935. Richard anak kedua dari empat adik beradik. Lelaki ini meninggal dunia pada 5 Mac 2006 di Hospital St. Francis di New Jersey, pada umur 70 tahun.

Ayahnya bernama Stanley Kuklinski bekerja sebagai buruh jalan keretapi dan ibunya bernama Anna Mcnally tidak bekerja. Semasa masih remaja, Richard dan adik beradiknya kerap menjadi tempat ayahnya yang kaki mabuk melepaskan amarah. Abangnya yang sulung bernama Florian meninggal dunia akibat dipukul dengan teruk. Punca kematian Florian disembunyikan oleh Stanley dan Anna dengan mengatakan punca kematian Florian akibat terjatuh dari tangga di rumah mereka.

Disebabkan tekanan dihadapi akibat selalu menjadi mangsa dera oleh ibu bapanya, Richard menjadi seorang yang agresif dan gemar menyeks4 haiwan dikawasan perumahannya. Kucing dan anjing yang berkeliaran ditangkap kemudian diseksa dan dibunuh.

Pembunuhan pertamanya ialah seorang kaki buli yang bersekolah dengannya. Dalam satu dokumentari biografi penjenayah ini, mangsa pertamanya itu dibunuh menggunakan sebatang besi yang diambil dari almari pakaiannya. Richard menunggu mangsa ditepi jalan dan memukul mangsa sehingga mati.

Richard yang ketakutan terus melarikan diri ke rumah. Dia resah dan ketakutan menunggu ketibaan polis untuk menangkapnya namun tiada. Sehingga hari ketiga, tiada tangkapan dilakukan kepadanya dan dia melihat dari tingkap kesan kapur yang dilukis oleh unit forensik polis hilang akibat hujan. Richard semasa ditanyakan tentang ditemubual tentang kejadian itu mengatakan dia bagaikan merasa satu kuasa yang meresapinya, satu kekuatan untuk terus membunuh.

Richard dibuang dari sekolah semasa berada di gred lapan. Richard mula bergaul dengan kumpulan gangster. Satu hari semasa dia sedang berada di sebuah pusat snooker, tercetus satu pergaduhan antara dia dan seorang lelaki. Richard memukul lelaki itu sehingga mati menggunakan kayu snooker.

Disini bermulanya kerjaya jahat Richard sebagai seorang pembunuh. Pantang tidak dicuit sedikit pun dia tidak takut untuk membunuh mangsa. Sesiapa sahaja yang mencari pasal dengannya akan menjadi mangsa pembunuhan. Polis menyangka kumpulan gangster dibandar itu sedang bergaduh dan saling berbunuhan.

Richard mula memasuki jenayah rompakan dan kegiatan filem lucah namun tidak meninggalkan aktiviti membunuh. Dari jenayah ini dia mula dikenali malah diupah oleh beberapa organisasi besar untuk membunuh. Antara organisasi mafia dan gangster yang pernah mengambil dia sebagai pembunuh upahan ialah Genovese, Gambino, and DeCavalcante. Tiga organisasi mafia di US ini masih aktif dalam kegiatan jenayah sehingga hari ini.

Pada tahun 1986, Richard ditangkap dan didakwa dengan lima pertuduhan membunuh. Tuduhan pertama, George Malliband, dibunuh pada tahun 1980 selepas dia bertemu dengan Kuklinski untuk menjual rakaman video. Mayatnya George Malliband ditemui dalam tong sampah.

Tuduhan kedua ialah Louis Masgay, juga berjumpa Richard untuk menjual rakaman video. Beliau terakhir kali dilihat pada tahun 1981, dan separuh tubuhnya telah ditemui sekitar 15 bulan kemudian. Hasil siasatan forensik mendapati terdapat kristal ais dalam tisu badan mayat dan ianya menunjukkan bahawa mayat telah disimpan dalam peti beku. Disebabkan dua kes ini, Richard Kuklinski dipanggil “The Iceman.” Punca kematian kedua mangsa diatas ialah ditembak sehingga mati.

Tidak cukup dengan musuh, rakan dan ahli kumpulannya sendiri turut menjadi mangsa pembunuhan. Gary Smith, yang telah menjadi anggota kumpulan rompakan yang diketuai oleh Richard, dibunuh dengan bahan kimia sianida kemudian dicekik sehingga mati. Mayat Gary ditemui disebuah motel pada tahun 1982. Seorang lagi ahli kumpulannya yang dibunuh ialah Daniel Deppner. Daniel juga mati akibat diracun.

Paul Hoffman, yang hilang pada tahun 1982 selepas cuba membeli ubat dari Kuklinski, tidak pernah dijumpai. Selepas m4yat Gary Smith ditemui, siasatan kes ini tergantung selama enam tahun. Richard Kuklinski akhirnya ditangkap pada tahun 1986 setelah bersetuju untuk membantu seorang ejen persekutuan yang menyamar untuk membunuh seorang lelaki.

Pada tahun 1988 dia didapati bersalah atas tuduhan yang berkaitan dengan pembunuhan Smith dan Deppner. Dia kemudian mengaku bersalah atas pembunuhan Malliband dan Masgay. Dia juga mengakui pembunuhan Hoffman, tetapi pertuduhan dalam kes itu telah digugurkan kerana polis tidak mempunyai bukti.

Semasa di penjara, Richard memberikan kerjasama semasa ditemubual oleh psikiatris, ahli kriminologi, wartawan, dan penulis. Dia menceritakan kisah hidupnya dan memberikan penjelasan terperinci tentang mengapa dan bagaimana dia melakukan berpuluh-puluh pembunuhan.

Dalam wawancara kemudiannya, beliau mendakwa telah membunuh semakin banyak mangsa, ramai di antaranya penjenayah terkemuka dan pembunuhan terancang, tetapi sebahagian penyiasat menganggap dakwaan Richard itu diragui dan menokok tambah cerita untuk lebih sensasi.

Richard membekukan mayat untuk mengelirukan siasatan forensik untuk menentukan tarikh kematian mayat. Dia juga membuang kuku, rambut dan gigi mngsa untuk mengelirukan identiti mangsa. Ada m4ngsa yang dihapuskan dengan dicampakkan kedalam laut dan terusan.

Temubual dengan penjenayah ini menghasilkan tiga dokumentari televisyen. Dua buah buku turut ditulis untuk menceritakan kisah jen4yah Richard yang bertajuk The Iceman: The True Story of a Cold-Blooded Killer (1993) oleh Anthony Bruno dan The Ice Man: Confessions of a Mafia Contract Killer (2006) oleh Philip Carlo.

RUJUKAN:


Bagaimana Penduduk Ghetto Menghadapi Penyakit ?

Dua tahun sebelumnya, Poland menjadi mangsa amukan rejim N4z1 Jerman dan Kesatuan Soviet melalui dua s3rangan berasingan pada 1 September dan 17 September 1939. Poland bukan saja berpecah dua tetapi populasinya menjadi mangsa kekej4man rejim termasuk orang Yahudi. Dan pada Januari 1941, orang Yahudi yang dikumpulkan di Gheto Warsaw mula jatuh sakit.

Beberapa bulan sebelumnya, semua orang Yahudi dari seluruh Warsaw dikumpul oleh rejim N4z1 dan dikurung dalam kawasan gheto yang berkeluasan 3.4 km persegi. Menjelang tahun baru, lebih ramai orang dibawa masuk dan di sinilah, tempoh penularan wabak tifus dalam kalangan 450,000 penduduk bermula.

4ncaman kesihatan menambah kerungsingan mereka yang berada dalam gheto. Jika penyakit itu tidak dirawat, ia boleh menyebabkan peningkatan kes kem4tian sebanyak 40%. Terdapat banyak faktor yang menyumbang kepada peningkatan kes seperti kawasan gheto yang kotor, cuaca sejuk, kebuluran dan bilangan populasi 10 kali ganda lebih ramai berbanding kadar sepatutnya.

Bagi pihak rejim, situasi penularan wabak tifus amat membantu kempen pembersihan etnik mereka. 120,000 orang dijangkiti dengan 30,000 lagi m4ti akibat penyakit berkenaan. Dan ramai penghuni gheto m4ti sama ada akibat kebuluran atau kombinasi kebuluran dan tifus. Namun begitu, rejim tidak menyangka tindak balas penghuni gheto dalam mendepani wabak berkenaan.

Pada Oktober 1941, musim sejuk yang ekstrem melanda Poland dan ramai menjangkakan bilangan kes tifus akan terus meningkat. Tetapi perkara sebaliknya berlaku. Bilangan kes epidemik berkenaan mencatat penurunan sehingga akhirnya hilang dengan sendiri.

Perkara ini menarik perhatian sekumpulan penyelidik diketuai Profesor Lewi Stone. Selepas menganalisis dokumen-dokumen dan membina model matematik untuk situasi itu, mereka menyimpulkan epidemik tifus di Gheto Warsaw berjaya dibanteras hasil campur tangan kesihatan orang awam menerusi beberapa tindakan yang berkesan. Para pembaca boleh melihat model statistik di bawah:

Bagi para doktor dan pakar kesihatan yang menjadi penghuni gheto, pengumuman awam tentang risiko tifus menjadi keutamaan. Kajian yang diterbitkan dalam jurnal Science Advances turut mendedahkan sesetengah daripada mereka turut bertanggungjawab membina sebuah universiti perubatan secara rahsia dan melatih pelajar-pelajar muda dalam bidang perubatan.

Kisah ini menunjukkan selain panduan dan arahan kerajaan, peranan aktif komuniti juga diperlukan dalam membanteras penularan wabak penyakit. Di Amerika Syarikat misalnya, terdapat beberapa tempat yang terselamat daripada penularan pandemik flu 1918 dengan memilih menutup komuniti daripada dimasuki orang luar.

Kemudian pada tahun 2014, apabila wabak Ebola melanda Liberia, puluhan sesi penerangan diadakan di bandar-bandar dan kampung-kampung bagi meningkatkan kesedaran orang ramai terhadap b4haya Ebola dan bagaimana menjaga mereka yang dijangkiti. Hasilnya, Pertubuhan Kesihatan Sedunia (WHO) mengisytiharkan negara tersebut bebas daripada Ebola pada awal tahun 2015.

Dan dalam situasi Covid-19 yang dihadapi dunia hari ini, beberapa negara seperti Malaysia, China, New Zealand dan Korea Selatan mendapat pujian pakar-pakar termasuk WHO. Negara-negara ini dipuji kerana berjaya mengekang penularan wabak berkenaan menerusi pengesanan kontak, pengasingan kes jangkitan dan pengurangan kes dalam komuniti.

Siapa sangka dalam situasi sukar sebegitu, penghuni Gheto Warsaw menunjukkan keazaman dan kesungguhan dalam mengatasi wabak tifus. Tetapi tragedi sebenar penghuni-penghuni ini ialah mereka yang terselamat kemudiannya dibawa ke kem-kem tahanan sebagai sebahagian daripada Solusi Terakhir rejim pada musim panas 1942.

Tetapi bagi sejarawan H0l0c4ust, Stephen Lenstaedt yang membantu pasukan penyelidik menganalisis model kes Gheto Warsaw, menambah, “Tidak syak lagi, ada banyak pengajaran yang tidak ternilai harganya bagi kita untuk belajar daripada sejarah.”


Isu Warganegara China Dan India Lenyap Dalam Negara

Menolak kehadiran baru Rohingya itu benar. Negara tidak boleh menanggung risiko keselamatan dan kesihatan yang mungkin wujud hasil lambakan pelarian

Tetapi keterlaluan membenci Rohingya macam orang bodoh tak pernah puasa itu lebih besar salahnya. Rohingya hanya mewakili 1/3 daripada jumlah pelarian Myanmar yang berdaftar dengan UNHCR di Malaysia. Baki 94,000 lagi pelarian Myanmar sebenarnya daripada kaum-kaum lain termasuk yang beragama Kristian dan Buddha.

Ya. Myanmar tak bvnuh Rohingya saja. Kaum Karen pun kena. 400 ribu Karen kini tinggal di kem pelarian sempadan Thailand. Sampai sekarang, Thailand merekodkan jumlah 1 juta kaum tersebut yang sedang mendapatkan perlindungan di negara mereka.

Tetapi apa yang aneh sekali adalah bilamana kita ni seolah-olah sudah hilang adab, hilang tatasusila dan hilang kehormatan sebagai orang yang ada akidah. Sampai kita tak boleh lagi tapis antara berita benar dan salah. Sampai kita terpedaya dengan iblis dan terperangkap dengan fitnah. Begitu banyak saya lihat fitnah berleluasa di media sosial berkaitan isu ini.

Sedangkan masalah kita sebenarnya lebih besar. Ya, ada sebahagian Rohingya yang suka makan sireh, suka bela lembu dalam rumah, jual sayur ikut suka mak bapak dia dan suka kacau anak dara orang.

Tetapi kebanyakan isu tersebut boleh selesai dengan penguatkuasaan dan hukuman.

Isu yang sebenarnya menjadi ultimatum sekarang ini adalah isu kewarganegaraan. Rohingya ni kita boleh kenal muka dia. Tetapi pendatang daripada China dan India boleh bercampur dalam negara ini tanpa masalah besar.

Rekod daripada Laporan Ketua Audit Negara Tahun 2018 menunjukkan terdapat 79,799 pelancong China dan 41,245 pelancong India TIDAK MEMPUNYAI SEBARANG REKOD PULANG KE NEGARA ASAL. Ini hanyalah rekod untuk tempoh 3 tahun (2016-2018)

Berapa ramai sebenarnya yang telah berada dalam negara? Yang menguasai ekonomi dan jaringan perniagaan daripada pegangan rakyat tempatan pelbagai bangsa?

Menambah kecurigaan pada September 2019, telah berlaku pertemuan antara 4 ahli parlimen sebuah parti politik tanah air dan TS Muhyiddin – bertujuan mendesak KDN meluluskan segera permohonan kewarganegaraan yang ketika itu sudah mencecah angka 200 ribu.

Dan jika kita ambil kira kes pendakwaan penjualan MyKad yang melibatkan seorang Penolong Pengarah JPN tahun lepas, kita tak boleh sama sekali rule out bahawa sindiket ini sebenarnya jauh lebih besar daripada apa yang kita bayangkan.

Isu Rohingya ialah isu kemanusiaan mereka dan isu keselamatan negara. Kita mungkin boleh tambah baik dengan menyediakan pulau transit bagi rawatan / persediaan sebelum arahkan mereka pulang.

Itu sisi akhlak kita sebagai seorang Islam tanpa merisikokan kesejahteraan negara.

Tetapi isu kewarganegaraan ialah isu kedaulatan. Isu inilah yang kita sedang terlepas pandang dek kerana kebencian keterlaluan.

Kita sedang mengamuk pada nyamuk yang mengigit, sedang kita lupa di belakang ada harimau yang sedia menerkam.


Mengapa Manusia Beragama?

Albert Einstein pernah dinukilkan sebagai berkata: ‘Science without religion is lame, religion without science is blind.’ Begitu juga seorang tokoh Muslim yang terkenal dalam bidang falsafah dan kemanusiaan, Ibn Rushd juga telah mengarang satu buku agung yang digelar sebagai ‘Fasl al-Maqal fi ma bayn al-Hikma wa al-Shariah min Ittisal’ (Kerharmonian antara falsafah dan syariah) juga menjelaskan pentingnya ilmu dan hikmah itu dikaitkan dengan agama. Jadi di sini timbul satu persoalan ringkas, apa sebenarnya agama? Dan yang paling penting adalah, mengapa manusia beragama?

Apakah yang boleh difahami daripada takrif agama? Menurut Kamus Dewan, agama ditakrifkan sebagai ‘kepercayaan kepada Tuhan dan sifat-sifat serta kekuasaan Tuhan dan penerimaan ajaran dan perintah-Nya serta kepercayaan kepada yang Maha Kuasa atau kepercayaan pada sesuatu dewa dan lain-lain (yang dipuja dan sebagainya dan dianggap sebagai sesuatu yang amat berkuasa). Menurut Kamus Oxford pula, agama atau religion ditakrifkan sebagai ‘the belief in and worship of a superhuman controlling power, especially a personal God or gods’. Sarjana klasik British, E.B. Taylor yang juga seorang ahli antropologi menberikan maksud agama sebagai ‘kepercayaan terhadap makhluk halus’. Begitu juga Durkheim dinukilkan berkata bahawa agama adalah ‘satu sistem kepercayaan dan amalan yang bersepadu berhubung dengan benda-benda suci’.

Walau apa sahaja pendapat anda, namun tidak dapat dinafikan bahawa agama merupakan satu unsur utama yang sangat penting dalam kehidupan manusia. Walaupun keperluan beragama ini adalah hak individu dan pilihan hidup masing-masing, akan tetapi sehingga kini perbincangan yang mendalam berkenaan kehidupan beragama dan tidak beragama sehingga wujud perbahasan dari segi agama & akidah, hak asasi manusia, falsafah dan pemikiran berkenaan isu keperluan beragama bagi manusia ini. Ramai manusia juga masih berbahas akan keperluan untuk manusia beragama. Di dalam dunia ini, jika berbincang tentang keperluan agama kepada manusia maka kita boleh pecahkan manusia kepada dua, iaitu golongan yang menerima agama dan golongan yang menolak atau mempersoalkan agama.

Bagi golongan yang menolak atau mempersoalkan agama, wujud golongan yang digelar sebagai ‘tiada agama’, atheism atau ‘irreligion’. Namun, golongan tidak beragama atau menolak agama ini hanyalah terdiri daripada 1/6 penduduk dunia berbanding 5/6 lagi yang mempunyai kepercayaan beragama. Golongan tidak beragama atau irreligion ini boleh dipecahkan kepada empat kategori; iaitu secular humanism, freethinker, spiritual but not religious, theological noncognitivism dan juga antireligion.

• Secular humanism adalah golongan yang berpegang dan memperjuangkan hak asasi manusia, etika dan keadilan sosial sebagai tunjang kehidupan selain menolak sebarang bentuk ajaran dan kepercayaan beragama dalam kehidupan.

• Golongan freethinker pula adalah mereka yang berpegang pada pendapat bahawa apa sahaja bentuk kebaikan dan kebenaran dalam kehidupan adalah berdasarkan logik akal, sebab-musabab dan empirisisme semata-mata, di mana golongan ini memang menolak sebarang kaitan dengan ajaran mana-mana agama.

• Selain itu, wujud juga golongan spiritual but not religious di mana mereka menggunakan isu-isu dan kepercayaan agama sebagai tapak untuk mengukuhkan kepercayaan holistik seperti kekuatan minda, roh dan juga badan. Contohnya adalah golongan yang mengamalkan taichi, reiki dan yoga sebagai rutin harian. Golongan ini percaya kepada kekuatan spiritual berbanding kepercayaan agama.

• Seterusnya adalah golongan theological noncognitivism iaitu golongan yang mempersoalkan istilah-istilah yang wujud dalam agama. Sebagai contoh, golongan ini ada mempersoalkan istilah God sebagai entiti berkuasa.

• Terakhir, golongan antireligion atau anti agama. Golongan ini menolak 100% sebarang bentuk ajaran agama dan apa sahaja kaitan dengannya seperti amalan beragama dalam kehidupan, kepercayaan ghaib dan mistik tentang agama, ibadat dan amalan penyembahan serta apa sahaja yang berkait dengan agama. Contohnya adalah kefahaman komunis. Seperti kata-kata seorang tokoh falsafah dan pejuang sosialis, Karl Marx: ‘Religion is the opium of the people’ atau agama adalah candu (yang memabukkan) manusia.

Namun begitu, seperti diterangkan tadi, hanya 1/6 sahaja populasi penduduk dunia ini yang tidak menerima atau menolak agama, masih terdapat 5/6 lagi penduduk dunia yang berpegang pada agama dan mengamalkannya dalam kehidupan. Di sini kita cuba fikirkan, mengapa manusia beragama? Menurut Prof. Shahmsul Amri Baharuddin, Prof Ulung di Universiti Kebangsaan Malaysia dalam bidang hubungan etnik terdapat 5 sebab utama manusia beragama, iaitu warisan kebudayaan, faktor keselamatan, faktor kesejahteraan akhirat, jawapan kepada persoalan kehidupan dan akhir sekali pengukuh ikatan persaudaraan.

• Warisan Kebudayaan: Majoriti manusia di dunia ini secara individunya menganut agama kerana mewarisi kepercayaan agama tersebut dari keluarga, suku kaum, atau etnik yang sama. Sebagai contoh, jika ayah atau ibu seseorang itu beragama Islam, maka anak yang lahir akan cenderung untuk terpengaruh dan mengikuti ajaran agama yang dipegang oleh ayah atau ibunya. Tidak dinafikan terdapat juga manusia yang bersuaha mencari dan mendalami berkenaan agama, tetapi majoriti menganut sesuatu agama kerana warisan daripada keluarga.

• Faktor Keselamatan: Dalam kehidupan ini, salah satu faktor manusia beragama adalah kerana faktor keselamatan. Apabila memeluk sesuatu agama seseorang berasa selamat dan percaya bahawa kuasa agung yang dipercayainya akan menjaga keselamatannya. Sebagai contoh, bayangkan seseorang itu memandu di kawasan yang gelap dan terpencil di tengah-tengah malam. Tiba-tiba kereta yang dipandu itu rosak dan meragam di tengah-tengah hutan. Pada masa yang sama bateri telefon pula kosong dan tiada pula powerbank sebagai talian hayat. Kalau ada bateri pula, tiada line telefon pula di kawasan tersebut. Tiba-tiba kedengaran pula bunyi seram dan wanita mengilai. Selain menunggu bantuan muncul, manusia yang beragama akan duduk dan berdoa kepada tuhan yang dipercayainya agar dipermudahkan urusan dan dipelihara daripada sebarang ancaman yang mendatang.

• Faktor kesejahteraan di akhirat: Selain keselamatan di dunia, ajaran agama juga menjanjikan kesejahteraan di akhirat kepada penganut yang patuh ajaran masing-masing. Agama seperti Islam, Kristian, Yahudi, Buddha, Shinto, Hindu, Sikh dan lain-lain mempunyai kepercayaan berkenaan kehidupan selepas mati, seperti balasan syurga dan neraka untuk amalan manusia, kehidupan di alam barzakh.

• Jawapan kepada persoalan kehidupan: Bagi manusia yang mencari jawapan kepada persoalan kehidupan yang sukar dijawab selain daripada penyelesaian menggunakan pendekatan logik akal dan sains, maka agama adalah jawapannya. Sebagai contoh, persoalan tentang roh. Sains dan logik akal hanya mampu meneka kewujudan roh, tetapi tidak dapat memberi jawapan yang tepat berkenaan kewujudan roh di dalam tubuh badan manusia. Adakah roh itu kekal selepas manusia mati? Di mana wujudnya roh manusia, di jantung? Di hati? Apakah hantu itu manusia atau geseran haba zarah-zarah atom sahaja? Bagaimana rupa syurga dan neraka? Semua ini tidak dapat ditemukan jawapan melainkan dirujuk kepada pakar agama berdasarkan ajaran kitab-kitab suci agama dunia.

• Pengukuh ikatan persaudaraan: Agama juga dilihat dapat menyatukan semua anggota penganut dalam satu komuniti bermoral. Sebagai contoh, penganut agama Islam berada di seluruh dunia dan terdiri daripada pelbagai latar belakang etnik, kaum, bentuk fizikal dan kedudukan geografi. Ada Muslim Afrika, Asia, China, Jepun, Arab, Parsi, muslim di Barat seperti Muslim Skandinavia, Muslim Amerika Selatan dan ramai lagi. Namun, atas satu kepercayaan yang sama, semua Muslim ini boleh berkumpul dan bersama-sama menunaikan rukun Islam yang kelima iatiu ibadah Haji di Tanah Suci Mekah dan Madinah tanpa timbul prejudis terhadap latar belakang yang berbeza.

Sebagai kesimpulannya, manusia memang perlukan agama dalam kehidupan sebagai satu pegangan dalam kehidupan. Betul jika dikatakan tanpa agama pun manusia boleh hidup, tetapi secara peribadi dapat dilihat bahawa agama itu mampu mengukuhkan jiwa dan memberi ketenangan dalam kehidupan walaupun hidup kita dihujani emas dan duit yang tidak berkesudahan. Fitrah manusia memerlukan kebergantungan kita kepada satu entiti asing bukan ciptaan manusia yang lebih berkuasa dalam kehidupan dan semua itu dapat ditemui melalui pegangan agama dalam kehidupan.

Rujukan:

Ghazali bin Basri. 2013. Ilmu Perbandingan Agama Suatu Pengenalan. Kajang: Akademi Kajian Ketamadunan Kolej Dar al-Hikmah.

Noresah Baharum. 2010. Kamus Dewan Edisi Keempat. Kuala Lumpur: Dewan Bahasa dan Pustaka.

S.A.Naigosian, 2008, World Religion, a Historical Approach, Fourth Edition, Bedford/St. Martin.

Shamsul Amri Baharuddin(ketua editor). 2013. Modul Hubungan Etnik Edisi Kedua. Bangi : Institut Kajian Etnik Universiti Kebangsaan Malaysia.

Zaid Ahmad (Editor). 2013. Hubungan Etnik di Malaysia Edisi Ketiga. Selangor: Oxford Fajar Sdn. Bhd.


Istilah Permaisuri: Melayu, Jawa, Dan Sanskrit

Barangkali pernah terfikir dalam akal fikiran kita berkenaan dengan makna istilah ‘permaisuri’ dan asal-usulnya, sama ada daripada perkataan Melayu atau daripada bahasa asing. Sepertimana kita lihat jelas istilah ‘sultan’ dan ‘raja’ diambil daripada bahasa Arab dan Sanskrit bagi menggambarkan suatu entiti pemerintah, malah ia juga boleh, secara tidak langsung, mempamerkan faham agama yang dianuti oleh pemerintah tersebut. Keunikan ini dipegang dalam alam Melayu yang terkemudiannya menjadi makna yang umum dan tidak terpengaruh dengan konotasi keagamaan sepertimana dahulukalanya.

Kembali kepada istilah ‘permaisuri’, sepertimana kita perhati bahawa istilah ini bukanlah hadir dengan sendirinya tanpa ada maknanya yang tersendiri. Malah ia lahir daripada evolusi istilah terdahulu yang membawakan erti yang beragam. Secara etimologinya, istilah akhir sekali akan tiba kepada bahasa Sanskrit itu sendiri, sepertimana dinyatakan oleh Gonda dalam ‘Sanskrit In Indonesia’.

Istilah ‘permaisuri’ dalam bahasa Melayu digambarkan sebagai pendamping rasmi (tidak rasmi dijadikan gundik) para raja turut dikongsikan dalam bahasa Jawa. Walau bagaimanapun, istilah ini begitu berbeza dari segi fonetiknya, namun keirasannya tetap dapat dikenalpasti. Istilah Jawa iaitu ‘Prameśwari’ di samping mempunyai makna sepertimana dalam bahasa Melayu, turut mempunyai konotasi makna yang khusus merujuk kepada isteri utama raja Jawa. Berbanding bahasa Melayu yang terpakai tidak kira pada setiap bangsa tanpa penggunaan yang khusus.

Hal ini terpampang jelas dalam sistem kerabat diraja Jawa pada era kerajaan Majapahit, di mana, menurut al-Attas dalam ‘Historical Fact and Fiction’, menjelaskan gelaran Parameswara, Raja Melaka, memperoleh gelaran tersebut dengan mengahwini seorang puteri raja yang bergelar Parameswari. Istilah ‘parameswari’ ini diperoleh oleh kerana puteri ini merupakan sepupu kepada Bhatara Tumapel atau Hayam Wuruk. Walaupun demikian, istilah ‘Parameswari’ ini menunjukkan tidak menggambarkan seperti makna yang diberikan oleh Gonda. Ia dirujukkan kepada puteri besar dalam kerabat diraja, bukanlah isteri diraja Jawa itu sendiri. Apakah gelaran ini hanya untuk kegunaan pada raja yang tunduk dibawah kekuasaan Majapahit ketika itu? Adakah terdapat ramai ‘parameswari’ dalam kerabat diraja Majapahit? Hal ini memerlukan ruang perbincangan yang lain.

Kedua istilah ini ‘permaisuri’ dan ‘prameśwari’ terpancar daripada istilah Sanskrit iaitu ‘Parameśvari’ yang membawakan erti ‘Supreme Lady’. Ternyata istilah ini mempunyai persamaan yang dekat dengan istilah Jawa berbanding Melayu secara fonetik dan harfiahnya. Namun dari sudut semantiknya, ketiga ini memegang makna yang sama iaitu wanita yang mempunyai kedudukan politik yang tertinggi dalam sesebuah kerajaan.

GAMBAR:

1) Permaisuri Nyai Kentring Manik Mayang Sunda, isteri kepada Sri Baduga Maharaja atau Prabu Siliwangi, diwatakkan oleh Carissa Elparizi

-Pawaka Legendria-


Mitologi Burung Phoenix Dari Sudut Sains

Menurut mitologi Yunani dan Mesir Purba, burung Phoenix merupakan seekor burung mistik yang besar dan lazimnya berwarna merah darah keunguan, dengan ekor panjang dan pelepah berwarna merah hati dan emas. Ia mempunyai bentuk seakan burung heron, dengan paruh yang lurus dan panjang, kaki yang tirus serta dua bulu pelepah panjang yang dialurkan dari atas kepalanya. Ia juga digambarkan sebagai burung yang mampu mengawal api serta hidup semula daripada debu dan bara mayatnya sendiri.

Burung Phoenix juga dipercayai memiliki semangat api (spirit of fire), kemampuan kebangkitan semula selepas mati (rebirth) dan mampu hidup selama-lamanya (immortality).

Etimologi

Perkataan phoenix datang daripada perkataan Inggeris, phenix (sebelum tahun 1150, Middle English), yang berakar dari perkataan fēnix (sekitar tahun 750, Old English).

Perkataan fēnix ini dipinjam daripada perkataan Medieval Latin, phenix, yang pula mempunyai akar daripada perkataan phoenīx (Latin Klasik). Perkataan ini diterjemah daripada perkataan Yunani iaitu φοῖνιξ phoinīx.

Ketika Zaman Rom dan Yunani purba, nama burung ini dikaitkan dengan sebuah tamadun Phoenicia, yang terkenal dengan pembuatan dye berwarna merah keunguan. Warna dye itu kemudiannya dibandingkan dengan warna burung Phoenix, merah darah keungguan. Penggunaan dye tersebut pula acapkali hanya mampu digunakan oleh golongan bangsawan dan diraja, maka secara tak langsung burung Phoenix juga digelar sebagai “the royal bird”.

Mitos Dan Sejarah Burung Phoenix

Menurut kepercayaan tamadun purba Yunani terdahulu, burung Phoenix (dikenali juga dengan nama bennu) merupakan seekor burung yang mendiami kawasan hutan di Mesir Purba sebagai habitat asalnya. Ia mendiami kawasan yang mempunyai sumber air. Setiap kali waktu subuh, burung ini akan bermandi-manda di sumber air tersebut sambil menyanyikan alunan merdu sehinggakan ia mampu menangkap perhatian Tuhan Matahari Mesir Purba, Ra ketika dalam perjalanannya. Ra merupakan tuhan yang digambarkan dengan imej berwajah burung helang atau falcon, dengan imej matahari dilingkari ular diatas kepalanya. Imej ini bersesuaian dan sering dikaitkan dengan burung Phoenix itu sendiri.

Menurut kisah, burung Phoenix mampu hidup selama 500 tahun sehayat, dan apabila sudah tiba ajalnya, ia akan mengutip beberapa batang ranting kering dan membentuk sebuah altar tempat ia bakal duduk bersemadi. Seusai siap, burung Phoenix ini akan duduk diatas altar tersebut dan tenang menunggu ajalnya. Setibanya pancaran matahari pertama (ufuk subuh) timbul, pancaran itu akan mula membakar reranting kering altar, mengakibatkan ianya terbakar memanggang jasad burung Phoenix tersebut. Namun begitu, burung ini tidak sekalipun berganjak dari tempatnya, sehingga ia dibakar terus menjadi debuan. Sejurus selepas jasadnya bertukar menjadi debuan, muncul seekor cacing daripada debu jasad tersebut. Cacing itu kemudiannya memperoleh nutrisi daripada debu berkenaan dan membentuk burung Phoenix semula. Burung itu kemudiannya membawa saki baki debuannya ke Kuil Tuhan Matahari (Heliopolis) untuk persemadian, dan akhirnya ia pulang semula ke habitatnya, meneruskan kitaran 500 tahun hidupnya sekali lagi.

Phoenix Dan Dunia Moden

Sehingga kini, imej burung Phoenix diterapkan dalam pelbagai kefahaman, hasil seni, lambang dan simbol sesebuah masyarakat.  Burung Phoenix digambarkan sebagai suatu kebangkitan dalam kegagalan, mampu menempuhi segala cabaran, kemenangan keatas kematian dan kehidupan selama-lamanya. Sebagai contoh, sebuah ukiran batu Phoenix dihasilkan di Fenghuang, China. Atlanta, San Francisco dan Arizona juga menggunakan imej burung Phoenix sebagai simbol bendera. Selain itu, filem-filem luar negara juga menggunakan watak haiwan mitos burung Phoenix dalam penceritaannya, sebagai contoh filem Harry Potter.

Selain itu, burung Phoenix juga disimbolikkan sebagai kebangkitan Jesus Christ (Nabi Isa A.S.) ketika era awal Kristianisasi. Manakala dalam agama Yahudi, burung Phoenix dikisahkan sebagai satu-satunya haiwan yang tidak terpedaya dengan hasutan Eve untuk memakan buah yang terlarang. Ketika Eve jatuh ke Bumi, dia terpedaya dengan hasutan ular Nachash untuk memakan buah yang terlarang di Taman Eden. Akan tetapi selepas terperdaya, Eve mula merasa cemburu dengan haiwan lain, dan akhirnya mencabar haiwan-haiwan tersebut untuk memakan buah yang sama. Hanya burung Phoenix sahaja yang tidak terperdaya, maka ia diberi ganjaran untuk hidup selama-lamanya.

Dalam budaya ketimuran pula, mitos seumpama seperti burung Phoenix pula dikenali sebagai burung api bernama Garuda, tunggangan (chariot) kepada Tuhan Hindu, Vishnu. Di China pula, burung Phoenix dikenali sebagai Feng-huang yang melambangkan kesempurnaan, penyatuan Yin dan Yang, juga keamanan. Akan tetapi Feng-huang dipercayai tidak melalui fasa kitaran hidup-mati seperti Phoenix, akan tetapi ia bersifat kekal selamanya.

Sains Disebalik Mitos Phoenix

Walaubagaimanapun, burung Phoenix masih kekal sebagai mitos dan kepercayaan masyarakat purba disebabkan oleh ketiadaan bukti dari segi rangka, penampakan dan kesan kewujudannya. Perlu diingatkan bahawa kebanyakan teori sains yang dijelaskan dibawah merupakan sekadar teori fiksyen semata-mata, dan besar kemungkinan terdapat kesilapan didalamnya. Akan tetapi, tak salah untuk kita sama-sama selami mitos ini melalui kacamata sains secara teoratikal untuk kenalpasti, seandainya burung ini sememangnya wujud, mampukah ia wujud dengan ciri-ciri yang digambarkan?

Sebelum kita mulakan pembedahan sesi sains fiksyen The Patriots ini, mari kita rungkai beberapa fakta penting sebagai asas kajian.

Seperti yang kita tahu, melalui penceritaan ini, burung Phoenix;

i.) mampu menghasilkan api dan mengawalnya,
ii) hidup dan terbang di kawasan panas,
iii) mampu menyelaputi dirinya dengan api tanpa mencederakan dirinya, kalis api,
iv) hidup 500 tahun lamanya.
v) mati hidup semula daripada debuan jasadnya.

Mengawal Dan Menghasilkan Api

Menurut beberapa fiksyen layar perak dan permainan konsol, Phoenix digambarkan sebagai burung yang mampu menghasilkan dan mengawal api. Akan tetapi, ia tidak mengeluarkan api dari mulutnya, namun melalui libasan kepaknya.

Dalam artikel naga yang lepas, kita telah membincangkan sedikit sebanyak bagaimana api dihasilkan melalui tiga perkara dalam fire tetrahedron, iaitu sumber bahan pengoksida (oksigen), haba (percikan) dan bahan bakar (gas hidrogen). Naga secara teorinya mampu mengeluarkan api melalui mulutnya, dengan penggunaan percikan batuan, gas hidrogen dan kandungan oksigen sedia ada didalam udara persekitaran. Namun lain pula halnya dengan bagaimana burung Phoenix menciptakan api, iaitu melalui libasan kepaknya.

Untuk mencipta api daripada kepak, kita memerlukan tiga perkara penting dalam prinsip fire tetrahedron:

1. Haba
2. Bahan bakar
3. Agen pengoksidaan. Ini tak perlu dijelaskan pun, kerana kepekatan gas oksigen didalam udara persekitaran kita adalah sebanyak 21%, maka pembakaran sudah tentu boleh dihasilkan.

Haba

Mari kita kaji tentang haba bagi seekor Phoenix. Disini saya mempunyai dua jenis teori.

Yang pertama, berkaitan Gas Law. Menurut prinsip Bernoulli berkaitan tekanan udara, menceritakan bahawa pergerakan udara (fluid) yang laju pada sesuatu sayap akan menyebabkan tekanan udara dibawah sayapnya menjadi tinggi. Ini merupakan konsep mengapa sayap membantu dalam penerbangan (lifting). Tekanan yang tinggi pada sesuatu kawasan akan menyebabkan peningkatan suhu di kawasan berkenaan. Ini sesuai dengan Gas Law yang dicipta oleh Gay-Lussac yang mengatakan bahawa suhu meningkat setaraf dengan peningkatan tekanan sesuatu gas.

Pendek kata, setiap kali sayap burung Phoenix dikibas, tekanan dibawah sayapnya menjadi tinggi, maka suhu juga akan meningkat. Suhu yang semakin meningkat ini boleh menjadi suatu sumber haba untuk memulakan api, selagi mana sayapnya dikibas.

Yang kedua, penggunaan mineral pyrite sebagai sumber percikan api. Menurut mitos, burung Phoenix mempunyai sayap berwarna merah dengan pelepah berwarna keemasan. Dan ketika burung Phoenix sedang terbang diudara, sayapnya akan mengeluarkan percikan haba seakan api.

Menurut teori saya, bulu pelepah burung Phoenix yang berwarna merah keemasan itu sebenarnya adalah terdiri daripada mineral-mineral halus pyrite. Pyrite (atau fool’s gold) adalah suatu mineral yang berwarna emas keemasan yang boleh ditemui di beberapa kawasan gurun padang pasir, dan boleh digunakan sebagai batu percikan (flint) untuk menghasilkan api. Ia dikenali sebagai fool’s gold oleh kerana warnanya yang seakan seperti emas namun realitinya tidak.

Ciri yang dimiliki mineral pyrite ini, menguatkan lagi hujah saya terhadap sayap burung Phoenix. Pyrite boleh ditemui di kawasan gurun padang pasir, dimana kebetulan merupakan tempat asal burung Phoenix, iaitu di Mesir Purba. Manakala bulu pelepah burung Phoenix sepatutnya berwarna merah, akan tetapi dipenuhi mineral pyrite sehingga ternampak seakan-akan merah keemasan. Seandainya benar setiap satu bulu pelepah burung Phoenix disadur atau disaluti mineral-mineral pyrite, maka setiap kibasan sayapnya sudah tentu akan menyebabkan mineral pyrite bergesel antara satu sama lain, lalu menghasilkan percikan api.

Bahan Bakar

Selesai sudah kita bincang tentang haba. Sekarang kita masuk bab bahan bakar.

Menurut kajian ornithology (kajian burung), setiap avian (burung) yang mempunyai kebolehan untuk terbang diudara mempunyai tulang temulang yang kosong didalamnya, atau dikenali sebagai pneumatic bone. Pneumatic bone adalah suatu ciri yang  dimiliki oleh burung, iaitu tulang yang kosong (hollow) didalamnya dan dipenuhi poket-poket udara, tidak padat seperti tulang mamalia. Tulang-tulang sebegini dicipta atas dua tujuan utama.

Poket-poket udara didalam tulang temulang ini sebenarnya disambung secara langsung dengan peparu seekor burung. Ia bertujuan untuk menyimpan bekalan oksigen tambahan bagi memudahkan burung terbang pada jarak yang jauh secara berterusan. Oksigen diperlukan oleh badan untuk membentuk tenaga. Bekalan oksigen ini membantu dalam meregulasikan pernafasan burung dan penggunaan tenaga ketika melalui fasa terbang yang memenatkan.  Ketiadaan tulang-tulang yang padat dalam tulang burung juga mengurangkan berat dan bebanan yang dipikul burung, dan membantu ia untuk terbang dengan lebih lama.

Maka, burung Phoenix juga sudah tentu mempunyai tulang yang sebegini. Akan tetapi, ia tidaklah bersambung terus pada peparunya, akan tetapi bersambung pada perutnya. Mengapa perut?

Secara umumnya, perut sesuatu haiwan mempunyai tahap gas methane yang tinggi dan signifikan. Lazimnya bagi manusia, gas ini dikeluarkan daripada tubuh badan melalui kentut (flatulence). Gas ini bersifat mudah terbakar jika didedahkan dengan percikan api. Seandainya tulang-temulang sayap burung Phoenix ini disambungkan pada perutnya, maka sudah tentu tulangnya dipenuhi gas methane. Saya menteorikan bahawa sayap burung Phoenix ini mempunyai rongga-rongga kecil yang bersambung kepada poket-poket udara dalam tulangnya. Rongga-rongga ini pula ditutup kemas dengan pergerakan otot dan kedudukan bulu pelepah pada sayapnya. Maka, setiap kali sayapnya dikibas, otot dan bulu pelepahnya berubah kedudukan, membenarkan pengeluaran gas methane daripada kepaknya. Gas ini kemudiannya bertemu percikan api hasil geseran mineral pyrite pada sayapnya tadi, membentuk suatu tujahan api yang dahsyat. Rongga-rongga ini secara tidak langsung membenarkan burung Phoenix mengawal apinya sendiri.

Hidup Dan Terbang Di Habitat Panas

Seperti yang telah dibincangkan tadi, Phoenix hidup di kawasan hutan suatu ketika dahulu. Ya, Mesir Purba merupakan sebuah savannah yang kaya dengan sumber tumbuhan hasil daripada hujan monsun yang berlaku kira-kira 9,000 tahun dahulu. Ia kemudiannya menjadi gurun setelah ketiadaan hujan monsun tersebut.

Seandainya burung Phoenix masih hidup sehingga kini, mampukah ia bertahan di habitatnya dengan keadaan cuaca yang dahsyat di kawasan gurun Mesir? Menurut informasi Muzium Gurun Arizona-Sonora, burung seperti Phoenix mampu hidup di kawasan gurun dengan beberapa cara. Yang pertama, sesetengah burung sememangnya sudah mempunyai paras suhu badan yang tinggi, maka ia masih boleh menyesuaikan diri dengan keadaan panas sekitarnya. Sebagai contoh, burung puyuh Gambel mempunyai paras suhu badan sekitar 42°C, maka ia masih boleh hidup di persekitaran dibawah suhu 42°C. Yang kedua, kaki burung Phoenix yang tirus membenarkan ia berada jauh dari permukaan gurun yang panas. Salur darah pada kakinya yang bersisik juga boleh dikembangkan, dan memudahkan proses pengeluaran haba dari tubuh badan melalui pengaliran darah.

Manakala di kawasan gurun, burung hering mengekalkan kuantiti air dalam badannya dengan cara mudah, iaitu kencing pada sekitar kawasan kakinya. Proses penyejatan air daripada kesan kencing diatas tanah tadi akan membawa titisan air kearah kaki dan badannya, dan lantas mengurangkan haba pada badan. Mungkin burung Phoenix juga boleh lakukan perkara yang sama, mungkin.

Kalis Api

Jika burung Phoenix mampu mengawal dan menghasilkan api, maka tidakkah ia merbahaya bagi dirinya sendiri? Tidakkah pelepahnya nanti habis dibaham apinya sendiri?

Setakat ini, saya masih tidak menjumpai sebarang material yang boleh diteorikan sebagai bulu pelepah yang bercirikan kalis api. Akan tetapi, terdapat dua teori yang bagi saya masih karut dan agak mustahil, akan tetapi mempunyai kebarangkalian yang tinggi bagi menerangkan sifat kalis api burung Phoenix.

Teori yang pertama, menurut kajian saintis University McGill di Canada, mereka mendapati bahawa terdapat sekumpulan burung helang Cooper (Accipiter cooperii) di Vancouver yang mempunyai kadar agen kalis api yang tinggi didalam badannya. Agen ini dikenali sebagai polybrominated diphenyl ether, atau PBDE, suatu material yang digunakan pada masa dahulu sebagai agen kalis api dalam penciptaan perabot dan perkakasan domestik dan automotif.

Menurut mereka, burung Cooper ini merupakan pemangsa bagi burung jalak, yang tinggal di sekitar kawasan pembuangan sampah di Vancouver. Atas faktor ini, burung helang Cooper terdedah dengan bahan PBDE melalui pemakanan, hasilnya menyebabkan PBDE terkumpul dibahagian hati burung tersebut. Walaupun ia tidak memberi kesan kesihatan kepada burung ini, namun ia mungkin memberi kesan dari segi tingkahlaku dan metabolisma burung Cooper dalam jangka masa panjang. Akan tetapi, ini tidaklah bermaksud burung ini kalis api. Sekadar menerangkan kewujudan agen PBDE ini didalam spesies avian (burung).

PBDE, yang dicirikan sebagai agen kalis api ini sebenarnya boleh dihasilkan secara semulajadi oleh beberapa bakteria marin, menurut kajian Universiti California. Maka, jika teori ini dapat diletakkan pada burung Phoenix, ia dapat menerangkan punca mengapa burung Phoenix mempunyai tubuh kalis api. Sama ada ia mempunyai diet yang tinggi kadar PBDE, atau ia mampu mensintesis secara semulajadi agen kalis api PBDE ini.

Teori yang kedua pula, burung Phoenix mempunyai lapisan graphene oxide (atau graphene) yang nipis pada setiap bulu pelepah dan kulitnya. Graphene oxide merupakan antara bahan kalis api yang paling berkesan setakat ini. Ia diperolehi daripada mineral graphite yang telah dioksidakan. Kajian lanjut berkenaan graphene oxide masih lagi dijalankan. Graphene oxide bersifat lutsinar dan nipis. Jika kita teorikan bahawa setiap bulu pelepah burung Phoenix dilapisi graphene oxide, maka ianya sangat sesuai sebagai agen kalis api tanpa warna.

Walaupun kedua-dua teori ini agak karut dan mustahil, akan tetapi tak salah kita bentuk teori pada subjek yang sememangnya merupakan mitos dengan sains fiksyen.

Jangka Hayat 500 Tahun

Ini bukanlah suatu yang mustahil. Banyak haiwan yang mampu hidup dengan jangka hayat yang panjang, sebagai contoh kura-kura gergasi Galapagos yang mencecah umur 100 tahun (mencecah 170 tahun dalam konservasi), manakala ikan jerung Greenland pula mampu hidup mencecah 200 tahun. Malah, pada tahun 2016, sekumpulan saintik menemui rangka seekor ikan jerung Greenland yang berusia kira-kira 400 tahun.

Akan tetapi, rekod umur paling tua bagi haiwan (verterbra dan invertebra) dipegang oleh seekor kepah bernama Ming yang berusia kira-kira 507 tahun, diberi nama sempena terbentuknya dinasti Ming ketika kepah ini dilahirkan. Ia mati akibat dari kesilapan saintik menariknya kedalam bot untuk dikaji, menyebabkan kematiannya.

Jika dikaji semula, banyak haiwan dari zaman purba sememangnya mampu hidup beratus tahun lamanya. Ada yang mengaitkan ini dengan kesan ketepuan oksigen yang tinggi pada masa dahulu kala, ada pula yang mengaitkan dengan kemampuan biologikal haiwan tersebut. Sebagai contoh, Immortal Jellyfish yang secara biologikalnya mampu hidup selama-lamanya akibat dari kemampuan ia kembali ke fasa pramatang jika ia cedera atau mengalami tekanan. Apa pun, kemungkinan untuk burung Phoenix hidup sehingga 500 tahun sekali hayat tidaklah sesuatu yang janggal dalam dunia haiwan.

Kebolehan Bangkit Dari Abu

Dalam bidang sains, terdapat suatu kajian yang boleh kita kaitkan dengan burung Phoenix, iaitu palingenesis. Proses palingenesis merupakan suatu proses membentuk sesuatu yang telah musnah menjadi sesuatu yang baharu mengikut bentuk dan ciri-ciri ia sebelumnya. Perkataan palin yang bermaksud “asal” (origin) atau “semula” (again) dan genesis “kelahiran” (birth) membentuk palingenesis, iaitu proses kelahiran semula kepada bentuk asal buat sesuatu perkara.

Konsep palingenesis kerapkali digunapakai dalam pelbagai cabang ilmu, seperti politik dimana ia digambarkan sebagai kembalinya penduduk Yahudi (Judah) kedalam Babylon selepas diusir, atau pembentukan semula negara Yunani ketika Revolusi Yunani berlaku. Ia juga digunapakai dalam ilmu sains seperti pembentukan magma daripada batuan metamorfik, dalam bidang geologi. Bahkan, agama Kristian dan Hindu masing-masing mempercayai konsep palingenesis dimana Kristian mempercayai bahawa Jesus (Nabi Isa A.S.) bakal dibangkitkan daripada kematian, dan penganut Hindu mempercayai konsep ‘reincarnation’.

Pengamalan palingenesis sebenarnya merupakan ilmu spiritual yang melibatkan magis dan kuasa luar dari kemampuan manusia yang bermula dari zaman ilmu alkimia. Bidang alkimia (alchemy) mempercayai bahawa proses palingenesis boleh dilakukan untuk menghidupkan sesuatu makhluk yang sudah mati (haiwan, manusia atau tumbuhan) kembali ke bentuk asalnya, daripada jasad penuh (mayat, tulang temulang, debu mayat) mahupun sebahagian dari jasad (organ, darah, tisu). Selagimana syaratnya, makhluk itu merupakan makhluk yang telah hidup (mempunyai nyawa).

Menurut seorang cendekiawan Benedictine Perancis, Dom Calmet, (1672-1757) melalui tulisan Treaty on the Apparitions of Spirits, beliau menceritakan bagaimana tumbuhan boleh dihidupkan semula melalui proses palingenesis.

“Mereka (para saintis) mengambil sekuntum bunga, dibakarkan ia hingga menjadi debu, dan daripada debu itu diambil pula ekstrak bunga melalui proses calcination (pemanasan udara untuk mentransformasi sesuatu bahan). Ekstrak garam (debu) bunga itu diletakkan didalam balang kaca, dan apabila dicampur bahan tertentu dan dipanaskan, ia membentuk suatu material berwarna kebiruan pudar. Daripada debuan ini, dikawal dengan haba rendah, membentuk sebatang pokok kecil dengan dedaun dan bunga, menyerupai bentuk bunga yang asalnya dibakar. Sebaik haba dimatikan, tumbuhan ini mengeluap, pecah dan tersebar kedasar balang kaca. Setiap kali dipanaskan, tumbuhan Phoenix ini bangkit dari debunya, seperti mana haba memberinya nyawa, hilangnya haba menentukan kematiannya.”

Seperti yang digambarkan Dom Calmet, teori membangkitkan sesuatu daripada debu jasad kepada bentuk asal, dengan penggunaan haba yang konsisten, jelas dapat dimuatkan dalam teori bagaimana burung Phoenix mampu dihidupkan semula.

Dengan pengawalan api dan haba yang sedia ada merupakan kebolehan burung Phoenix, ditambah pula dengan konsep palingenesis ini, membenarkan teori kita tentang bagaimana burung Phoenix mampu mati hidup semula.

Penutup

Walaupun semua yang dibincangkan diatas sekadar teori malah jangkaan yang agak melampau, akan tetapi ianya adalah suatu perkara yang menarik untuk kita bentukkan teori kehidupan pada sesuatu haiwan yang hidup dalam dunia mitos. Adakah burung Phoenix itu benar sekadar mitos, atau ianya sebenar-benarnya wujud, jawapan untuk persoalan ini tidaklah kita ketahui.

#AC #SNJOKER


Sejarah Band Sekumpulan Orang Gila (SOG)

Sekumpulan Orang Gila (SOG) bukan satu nama baru lagi dalam scene indiependent. Kemenangan mereka dalam Anugerah Juara Lagu 36 telah membuka mata ramai pihak bahawa genre muzik post-hardcore sudah boleh diterima ramai orang. Meskipun selera muzik berbeza-beza namun genre SOG wajar diraikan bersama.

SOG dibarisi oleh Raja Nazrin, Raja Nazmin, Qayyum, Riko dan juga MK Ridzuan sebagai line-up terkini. Mereka dikenali sebagai Sound of Genocide pada awal tahun penubuhan mereka sekitar tahun 2005 hingga 2009. Demi mengekalkan SOG pada akronim nama maka terlahirlah Sekumpulan Orang Gila. Demo yang mereka hasilkan pada awalnya diberikan secara percuma kepada peminat.

Untuk pengetahuan anda, Raja Nazrin (Abang) dan juga Raja Nazmin (Adek) adalah kembar. Mereka juga pernah tercalon dalam Muzik-Muzik 26 bersama band Juxtaposed dengan lagu mereka Kanun Gila. Anda boleh melihatnya sendiri di Youtube. Tambahan lagi, Abang juga mempunyai band yang lain iaitu Margosa.

Berikut ialah diskografi SOG yang anda perlu tahu:

Dalam meyakinkan label dan juga beberapa peminat mainstream, soalan yang pasti ditanya adalah “Bagaimana crowd boleh menyanyi bersama-sama?”. Cara bekerja mereka yang belajar dari jalanan sehingga ke peringkat Anugerah Juara Lagu sememangnya liku yang sangat mencabar.

Tiga kali tercalon untuk Anugerah Industri Muzik (AIM) – Artis baru terbaik, Lagu Rock Terbaik, Cover album terbaik. Lagu mereka berjudul Kitalah Juara digunakan oleh TV3 untuk kempen Liga Super Malaysia dan memenangi anugerah di Hamburg, Jerman.

Mereka baru sahaja selesai jelajah tour album terbaru mereka iaitu Second Voyage di Kuala Lumpur dan juga di Johor baru-baru ini.

“Bagi kami, sesiapa yang mainkan lagu kami adalah orang yang berani. Jadi kami boleh nampak stesen radio mana yang bersifat terbuka. Berdasarkan penyiaran di radio juga akan beri kesan kepada pencalonan Muzik-Muzik.” Raja Nazrin, vokalis SOG ketika ditemubual oleh Writers Daily.

Menurutnya juga, mereka tidak pernah merancang untuk ke Anugerah Juara Lagu 36, mereka hendak berkarya atas apa yang mereka buat. Tambahnya lagi Pelukan Angkasa merupakan antara lagu paling biasa mereka kerana dari segi penghasilan dan komposisi lagu tersebut agak mudah dibuat (lagu yang kurang mencabar) tetapi mempunyai nilai komersial yang tinggi. Dari segi nilai artistik, lagu-lagu lain di dalam album Second Voyage lebih baik.

Penulisan lirik lagu-lagu mereka sudah tentulah hasil tangan dari Fazleena Hishamuddin, Ajim Juxta dan beberapa lagi nama yang lain. Jika anda amati setiap lirik pastinya anda faham yang setiap lagu memberi makna dan juga ada penceritaan yang bersambung antara lagu dengan lagu yang lain.

Peminat yang dapat melihat mereka beraksi di atas pentas sudah tentu tahu bahawa SOG mempunyai disiplin yang tinggi terhadap persembahan mereka. Gaya /\ yang akan dilakukan sewaktu pembukaan ‘performance’ mereka sangat dinantikan peminat. Jeritan teknik screamo dari Riko membuatkan audiens ‘headbanging’. Ketika jelajah mereka, disiplin audiens mereka harus dipuji kerana mengikut SOP iaitu berdiri di atas petak ketika mereka ‘in chaos’.

Bagi penulis sendiri, jika anda merasakan lagu Pelukan Angkasa terlalu ‘keras’ untuk dihadam, bolehlah pembaca mendengar versi Pelukan Angkasa akustik yang lebih puitis dan menghayalkan. Cadangan lagu SOG lain yang anda boleh nikmati di Spotify, Album atau Youtube adalah:

Post-hardcore genre adalah perkara biasa di dalam scene independent. Raikannya bersama dan bersetujulah untuk tidak bersetuju. Citarasa muzik berbeza setiap insan namun tidak perlu kita berhentam sesama sendiri untuk buktikan siapa paling benar. SOG telah membuka ruang untuk pemuzik tempatan berusaha untuk mempelbagaikan genre – bukan tersekat pada satu lagu yang mendayu-dayu, pop dan juga tangkap leleh.


Mitos Guru Malaysia

Sehari dua ini, isu mengenai guru kembali hangat. Ini disebabkan tindakan seorang guru yang merakam seorang murid yang mengatakan ayahnya memasak ketum. Video itu kemudiannya telah dipunggah oleh guru tersebut kepada ibu bapa pelajar tersebut. Namun entah bagaimana, video tersebut akhirnya menjadi tular dan sekali lagi profesion perguruan dikecam hebat oleh rakyat Malaysia.

Sebagai seorang guru, saya sangat tidak bersetuju video sebegini disebarkan kerana video semacam ini akan menyebabkan pelajar tersebut “dibuli” oleh rakan-rakannya. Saya yakin pasti akan ada yang mengejek murid tersebut dengan panggilan “ketum” atau sebagainya.

Namun dalam tulisan ini, bukan topik ini yang ingin saya bincangkan. Ini kerana topik yang ingin saya bincangkan ialah mengenai Mitos yang sering dikaitkan dengan bidang perguruan ini.

Mitos yang pertama ialah guru bergaji mahal. Ada sesetengah manusia “parasit” yang mempersoalkan kenapa gaji guru dibayar mahal?. Namun jika ditanya berapa gaji guru, saya pasti dia tidak akan mampu menjawabnya dengan tepat. Saudara pembaca sekalian, gaji cikgu bukanlah antara gaji termahal. Gaji guru sama sahaja dengan gaji yang dibayar kepada profesion lain yang mempunyai gred yang sama.

Kebanyakan guru baharu bergred DG41 dengan permulaan gaji sebanyak RM 2222.94. Jumlah ini sama sahaja dengan penjawat awam lain yang bergred 41. Dan sehingga sekarang masih ada guru yang mempunyai Gred 29 dan semestinya tangga gaji mereka lebih rendah.

Dengan gaji tersebut dan ditambah elaun lebih kurang RM 750, guru-guru perlu menyediakan semua bahan kepada murid. Kebayakan sekolah tidak menyediakan peruntukan untuk fotostat bahan untuk pelajar, jadi guru terpaksa menggunakan duit koceknya sendiri untuk fotostat bahan untuk anak-anak kita.

Namun ada sekolah yang prihatin akan menggunakan duit PIBG untuk tujuan tersebut tetapi sudah tentu peruntukannya sangat terhad. Selain itu, guru perlu menggunakan duit sendiri untuk membeli marker, pen dan sebagainya.

Jika ada murid yang tidak berkemampuan, guru akan mengeluarkan duit kocek sendiri untuk membantu murid tersebut. Bila tengok pelajar tidak mampu untuk membeli makanan di kantin, sudah tentu guru tersebut akan mengeluarkan beberapa ringgit untuk diberikan kepada murid tersebut.

Walaupun guru bergred 41, tetapi mereka masih seperti seorang “pekerja am”. Ini kerana mereka terpaksa membawa murid ke klinik jika murid tersebut tidak sihat. Selain itu, ada juga guru yang mengeluarkan duit sendiri untuk membeli simen dan pasir bagi menampal lubang-lubang yang wujud di sekolah dan yang menampal lubang tersebut ialah guru itu sendiri.

Ada juga juga yang terpaksa mencuci muntah, kencing, berak murid di sekolah terutamanya di sekolah rendah. Tetapi sebagai seorang guru, mereka tidak merungut mengenai perkara tersebut. Mereka tetap menjalankan amanah yang diberikan walaupun itu bukanlah tugas hakiki mereka. Saya secara peribadi belum mendengar rakan-rakan guru yang merungut apabila terpaksa melaksanakan tugas bukan hakiki mereka.

Sedangkan di sesetengah jabatan lain, dengan gred 41 itu, mereka sudah bos dan memiliki pemandu sendiri. Ada juga sesetengah jabatan menjadikan gred 41 itu sebagai timbalan pengarah negeri.

Mitos kedua ialah, guru mempunyai cuti yang banyak. Pada saya kenyataan ini jelas tindakan sembrono yang pukul rata terhadap semua guru. Cuti sebenar guru hanyalah 10 hari sahaja yang disebut sebagai Cuti Rehat Khas ( CRK ) sedangkan cuti penggal dan sebagainya itu bukanlah cuti “hakiki” guru. Jika dipanggil oleh pengetua atau jabatan untuk bertugas, mereka wajib datang untuk bertugas dengan segera walaupun dalam cuti penggal!!.

Dan saya berani mengatakan bahawa daripada 416,743orang guru yang ada di Malaysia ini, majoriti mereka sebenarnya langsung tidak merasai “kenikmatan” cuti penggal itu terutamanya cuti akhir tahun. Ini kerana pada waktu ini, sekolah akan sangat sibuk dengan peperiksaan SPM dan sebahagian guru lagi sibuk menanda SPM.

Bahkan ramai juga guru yang terpaksa menghadiri kursus dan sebagainya pada waktu cuti tersebut. Di sekolah berasrama pula, mereka terpaksa datang pada waktu cuti untuk menguruskan kemasukan pelajar ke sekolah. Itu belum dikira guru kelas yang terpaksa datang untuk menyediakan kelas supaya dalam keadaan terbaik bagi menyambut kedatangan muridke sekolah.

Bagi sekolah yang ada temuduga pula, guru terpaksa datang ke sekolah untuk proses persiapan dan juga proses temuduga pelajar. Jadi hakikatnya, tidak semua guru mendapat “kenikmatan” cuti penggal tersebut.

Mitos ketiga ialah guru balik awal. Guru sebenarnya kena mengetip kedatangan ke sekolah selewatnya pada jam 7.20 pagi. Ini kerana, kebanyakan sekolah memulakan sesi Pengajaran dan Pemudahcaraan  pada jam 7.30 pagi. Dan masa balik guru sekitar pukul 2 petang -3 petang. Sekolah saya sendiri pernah balik pukul 3.30 petang.

Tapi adakah sekolah akan kosong pada jam 2.00 -3.00 petang itu?. Jawapannya hampir mustahil perkara tersebut berlaku. Ini kerana selepas waktu sekolah, biasanya akan ada taklimat, ladap, kursus, mesyuarat dan sebagainya sehingga menuntut guru untuk pulang sekitar jam 4.30 – 5.00 petang.

Dalam seminggu, boleh dikatakan akan berlaku sekurang-kurangnya sekali. Itu belum cerita cikgu yang terpaksa datang bertugas pada hari cuti mingguan. Bahkan tidak pelik jika guru perlu datang bertugas pada hari cuti umum dan perkara ini pernah berlaku pada saya sendiri. Tetapi tiada seorangpun kawan-kawan saya merungut kerana terpaksa datang bekerja pada waktu cuti umum.

Tulisan ini bukanlah untuk meminta simpati daripada netizen. Tetapi tulisan ini, sebenarnya mengandungi jutaan harapan agar netizen sekaliannya memahami tugas dan tanggungjawab seseorang guru. Saya tidak menafikan bahawa ada guru yang bermasalah, namun jika ada apa-apa isu berkaitan dengan guru,  janganlah dituduh semua guru secara pukal.

Guru ialah ibu bapa kedua anak-anak kita. Dan ramai dalam kalangan anak-anak kita lebih suka berkongsi masalah dengan guru berbanding dengan ibu bapa sendiri. Ini kerana mereka merasa selamat bersama guru yang mereka sayangi…

Untuk menjadikan sistem pendidikan kita lebih mantap, satu kerjasama yang kukuh antara guru dan ibu bapa perlu dijalin melalui PIBG. Majulah pendidikan untuk negara.Bersama membangunkan pendidikan negara. Malaysia Prihatin2020.


Professor Jepun Kata Nasi Lemak Sarapan Yang Sihat

Baru-baru ini tular di media sosial
berkenaan pembentangan seorang pensyarah berbangsa Jepun yang menyatakan Nasi
Lemak merupakan salah satu hidangan sarapan yang sihat. Sebenarnya perkara ini
sudah menjadi bualan sejak tahun 2016 lagi apabila sebuah majalah antarabangsa,
TIME menyenaraikan Nasi Lemak sebagai salah satu menu sarapan sihat.

Sebelum kita memahami aspek yang boleh
menjadikan Nasi Lemak sebagai makanan yang sihat, perlu kita fahami bahawa
suatu hidangan makanan yang boleh dianggap sihat ialah makanan yang
dikategorikan sebagai satu Hidangan Lengkap. Satu Hidangan Lengkap mestilah
terdiri dari 3 komponen makronutrisi
iaitu, Karbohidrat, Protein, Lelemak serta Serat. Makronutrisi yang
lengkap akan memastikan tubuh dapat berfungsi dengan baik kerana setiap satunya
mempunyai fungsi yang penting dalam membekalkan tenaga kepada tubuh,selain
daripada menjana pertumbuhan sel-sel penting seperti sel darah merah,sel-sel
otot dan sebagainya.

Nasi Lemak memenuhi kriteria Hidangan
Lengkap, berdasarkan pecahan komposisi makronutrisi seperti berikut:

Karbohidrat: Nasi

Protein: Telur Rebus, Kacang Tanah, Ikan
Bilis

Lelemak: Santan, Sambal

Serat: Nasi, Timun.

Kerana ciri Hidangan Lengkap ada pada Nasi Lemak, maka tidak hairanlah ia disenaraikan antara 10 sarapan yang sihat antarabangsa. Pun begitu, Nasi Lemak hanya akan menjadi sebuah makanan yang sihat sekiranya diambil dengan berhemah dan cermat. Maklumat  nutrisi pemakanan bagi satu hidangan Nasi Lemak adalah seperti berikut:

Nilai dalam jadual diatas boleh berubah berdasarkan
saiz hidangan dan lauk-pauk tambahan seperti Telur Goreng Mata
Kerbau,Begedil,Sambal Sotong,Paru Goreng,Ayam Goreng dan sebagainya.

Jumlah 534kcal bagi suatu hidangan makanan
adalah agak besar jika dibandingkan dengan berberapa pilihan yang lain seperti
capatti, roti gandum penuh (wholemeal), oat dan bijirin sarapan, namun ia jauh
lebih menyihatkan berbanding satu hidangan makanan segera yang kebiasaannya
mempunyai kadar kalori antara 700kcal sehingga 1000kcal bagi satu hidangan. Ia
juga lebih baik berbanding Roti Canai yang mempunyai kira-kira 300kcal bagi
setiap satu keeping berukuran 95gram.

Justeru Nasi Lemak boleh menjadi satu
hidangan makanan yang sihat asalkan anda sanggup mengikut berberapa saranan
berikut.

Pertama: Waspada saiz hidangan Nasi Lemak
yang anda ambil. Makanlah secara sekadarnya dan jangan berlebih-lebihan.

Kedua; Elakkan memakan Nasi Lemak dengan
begitu banyak lauk-pauk tambahan sebagai ‘aksesori’.

Ketiga: Lebihkan timun atau tambahkan
sayuran hijau dalam hidangan Nasi Lemak anda seperti bendi rebus atau kangkung
yang dicelur. Pengambilan sayur-sayuran yang kaya dengan serat membantu anda
merasa lebih kenyang sekaligus mengurangkan kebarangkalian anda makan
berlebihan.

Keempat: Gantikan beras biasa untuk memasak
Nasi Lemak kepada beras yang mempunyai kadar indeks glisemik (GI) yang lebih
rendah seperti Beras Basmathi atau Beras Perang.Beras ytang mempunyai indeks
glisemik yang lebih rendah membantu menstabilkan kadar perlepasan gula dalam
darah,sekaligus menyebabkan anda merasa kenyang untuk suatu tempoh yang lebih
lama.

Kelima: Elakkan mengambil Nasi Lemak bersama
minuman yang bergula kerana kombinasi gula dan lemak amat besar nilai
kalorinya.

Keenam: Elakkan memakan Nasi Lemak pada
waktu malam kerana nilai kalorinya yang agak tinggi. Pada waktu malam, tubuh
kita agak kurang menggunakan tenaga justeru makanan yang tinggi kalori agak
kurang sesuai diambil pada waktu malam.

Maka janganlah bersusah hati lagi untuk
menikmati Nasi Lemak kegemaran anda kerana yang bersalah menjadikan anda gemuk
bukanlah Nasi Lemak tetapi tabiat pemakanan yang kurang cermat serta tidak
mengambil berat kadar keperluan kalori individu. Asalkan anda makan secara
berhemah dan lakukan senaman secara berkala,maka tidak perlu gusar tentang
masalah berat badan.

RUJUKAN:


PERMODALAN NASIONAL BERHAD

Permodalan Nasional Berhad (PNB) banyak berjasa dalam memperkasakan ekonomi Bumiputera untuk sekian lamanya. Antara usaha PNB ialah berkongsi kekayaan korporat serta meningkatkan pemilikan ekuiti untuk Bumiputera.

Sejak 35 tahun lepas lagi, sebanyak 165 billion unit dalam 10 tabung amanah yang diuruskan oleh PNB dimiliki oleh Bumiputera. Pada 2 April 2014, PNB telah melancarkan sejumlah 10 bilion unit Amanah Saham Bumiputera (ASB2).

Sehingga kini, hampir 3 billion unit telah dilanggan di ASB2. Selain itu, pelburan ASB 2 juga boleh dibuat menrusi akaun 1 KWSP sejajar dengan inisiatif di bawah Rancangan Malaysia ke 11 (RMK-11)

PNB juga tidak ketinggalan dalam menitikberatkan pendidikan pelaburan bersepadu demi membantu melahirkan masyarakat Bumiputera yang celik dalam bidang pelaburan dan bijak merancang kewangan. Pada tahun 2011, PNB telah melancarkan Seminar Pelaburan 360 Hari 1 Malaysia di mana telah berjaya menhimpunkan lebih 380,000 peserta hingga kini. Program ini juga tidak mengenakan sebarang caj untuk peserta.

Modul program yang melitupi segenap aspek seperti kitaran perancangan kewangan yang lengkap, perancagan kerjaya, pengurusan kewangan peribadi, aliran tunai dan juga perancangan wasiat.

PNB juga turut memperkenalkan Kuiz Pelaburan PNB, Kelab Pelaburan Bijak, serta program tahunan pendidikan kewangan terulung PNB, Minggu saham Amanah Malaysia yang telah mencatat lebih 3.1 juta peserta dari seluruh negara. Secara tidak lansung, rakyat Malaysia terdedah dengan kebaikan pelaburan.


Kelebihan Permainan Video Bagi Kesihatan Manusia

Ada satu tweet yang jadi tular di media sosial di mana si polan ini memperlekeh kelompok pemain permainan video sebagai bersikap keanak-anakan, tidak matang, tidak mahu fikir masa depan dan anggap ia tidak memberi sebarang faedah.

Untuk pengetahuan si polan, bermain permainan sebegini sebenarnya memberi banyak faedah termasuk dari segi kesihatan kepada para pemainnya.

𝟭. 𝗣𝗮𝗸𝗮𝗿 𝗕𝗲𝗱𝗮𝗵 𝗛𝗲𝗯𝗮𝘁

Pakar bedah, Dr James ‘Butch’ Rosser melakukan satu eksperimen membabitkan 300 pakar bedah. Menerusi eksperimen tersebut, 150 pakar bedah bermain permainan video selama enam minit sementara separuh lagi tidak bermain apa-apa permainan sebelum menjalankan pembedahan laparoskopi secara maya.

Hasilnya, pakar bedah yang bermain permainan video lebih cemerlang berbanding rakan mereka yang tidak bermain. Statistik menunjukkan pakar bedah yang bermain permainan video lebih daripada tiga jam seminggu akan kurang melakukan kesilapan sebanyak 37%, lebih pantas dengan peratusan 27% dan lebih baik dengan markah peratusan lebih 26% berbanding kumpulan kawalan.

Rosser menyifatkan tindakan pakar bedah bermain permainan video ini seperti perilaku seorang atlet melakukan aktiviti pemanas badan sebelum sesebuah perlawanan.

Impak dari kajian tersebut mendorong hospital mewujudkan satu ruangan di mana pakar bedah boleh bersiap sedia atau bermain permainan video.

𝟮. 𝗗𝗶𝘀𝗹𝗲𝗸𝘀𝗶𝗮

Satu kajian diketuai oleh Dr Andrea Facoetti menunjukkan individu disleksia dapat menambahbaik pemahaman semasa membaca selepas sesi permainan video yang lama.

Dengan itu, 20 kanak-kanak dipilih di mana 10 daripadanya bermain permainan video dalam sembilan sesi selama 80 minit. Sementara baki 10 lagi bertindak sebagai kumpulan kawalan.

Kemahiran bacaan dan penumpuan mereka diuji sebelum serta selepas sesi permainan dan ia dibandingkan dengan keputusan ujian kumpulan kawalan.

Hasilnya, kumpulan yang bermain permainan video mempunyai kemahiran penumpuan lebih baik berbanding kumpulan kawalan.

Menurut Facoetti, permainan video membantu individu ini memperbaiki penumpuan visual dan pengambilan maklumat dari persekitarannya.

𝟯. 𝗠𝗲𝗺𝗽𝗲𝗿𝗯𝗮𝗶𝗸𝗶 𝗣𝗲𝗻𝗴𝗹𝗶𝗵𝗮𝘁𝗮𝗻

Satu kajian yang dijalankan oleh Daphne Bavalier mendapati kekerapan bermain permainan video aksi seperti siri Call of Duty atau Battlefield sebenarnya membantu menambahbaik penglihatan pemain.

Bavalier meminta sekumpulan pemain permainan video aksi berpengalaman bermain permainan Unreal Tournament 2004 dan Call of Duty 2. Sementara satu kumpulan pemain berpengalaman diminta bermain permainan simulasi The Sims 2.

Hasilnya, kumpulan pertama mempunyai kualiti penglihatan lebih baik berbanding kumpulan kedua.

Kajian sebelumnya mendapati permainan video aksi turut membantu pemain menambahbaik kemahiran visual.

Bavalier dan pasukan kajiannya ingin tahu bagaimana ia dapat menajamkan penglihatan pemain. Beliau membuat teori latihan mengesan dan menembak musuh merupakan satu senaman bagi mata.

Satu lagi teori ialah perubahan persekitaran yang pantas dan tak menentu dalam permainan sebegini memaksa pemain memantau persekitaran mereka sepanjang masa.

𝟰. 𝗟𝗲𝗯𝗶𝗵 𝗕𝗲𝗿𝗷𝗮𝘆𝗮 𝗗𝗮𝗹𝗮𝗺 𝗞𝗮𝗿𝗶𝗲𝗿

Kadang-kadang dalam sesetengah permainan video, ia memerlukan kita menggapai pencapaian tertentu untuk mara ke peringkat seterusnya.

Jadi tidaklah mengejutkan apabila para saintis berpandangan impak pencapaian sebegini sebenarnya meningkatkan lagi motivasi para pemain semasa bekerja. Jangan terkejut jika anda berjaya menyelesaikan pelbagai masalah. Ini kerana ianya berkait dengan kelebihan anda memanfaatkan apa yang ada dalam permainan video.

𝟱. 𝗧𝗲𝗿𝘁𝗮𝗿𝗶𝗸 𝗗𝗲𝗻𝗴𝗮𝗻 𝗦𝗲𝗷𝗮𝗿𝗮𝗵

Tahukah anda, unsur sejarah terutama dari watak dan latar tempat sebenarnya membantu pemain permainan video lebih memahami budaya atau sejarah bagi sesebuah tempoh.

Contohnya, bagi penggemar siri permainan bersejarah seperti Age of Empire dan Total War dapat mencambahkan minat para pemain pada budaya dan sejarah negara asing.

Berdasarkan satu kajian, ibu bapa yang membelikan buku, peta atau apa saja yang dikaitkan dengan permainan tersebut mendapati anak-anak mereka mahu belajar lebih lanjut.

𝟲. 𝗔𝘄𝗲𝘁 𝗠𝘂𝗱𝗮

Gregory West, Sylvie Belleville dan Isabelle Peretz membuat dua kajian pada tahun 2014 dan 2017 dengan sekumpulan orang dewasa berusia 20-an diminta bermain permainan video tiga dimensi (3D) berunsur logik dan teka-teki pada platform seperti Super Mario 64.

Hasilnya, terdapat pertambahan jirim kelabu pada hipokampus selepas selesai sesi permainan. Jirim kelabu pada hipokampus ini ialah penanda bagi masalah neurologi seperti Alzheimer.

Lalu West cuba mereplika semula keputusan kajian dengan menukar kumpulan umur peserta dari 20-an kepada peserta antara 55 hingga 75 tahun.

33 peserta dipilih dan dibahagikan kepada tiga kumpulan rawak. Satu kumpulan diminta bermain Super Mario 64 30 minit sehari, lima hari seminggu. Satu lagi kumpulan diminta belajar bermain piano mengikut rutin sama.

Sementara satu lagi kumpulan bertindak sebagai kumpulan kawalan. Eksperimen dijalankan selama enam bulan dan diadakan di rumah peserta di mana konsol permainan serta piano disediakan oleh pasukan penyelidik.

Keputusan sama diraih selepas enam bulan di mana wujud pertambahan jirim kelabu pada hipokampus dan serebelum pada peserta kumpulan pertama serta meningkatkan ingatan jangka pendek.

𝟳. 𝗣𝗲𝗻𝗴𝗵𝗶𝗹𝗮𝗻𝗴 𝗞𝗲𝘀𝗮𝗸𝗶𝘁𝗮𝗻

Satu kajian yang diterbitkan dalam American Journal of Preventive Medicine 2012 mendapati permainan video sebenarnya boleh memulihkan kesihatan 195 pesakit dari pelbagai cabang.

Dua tahun sebelumnya, satu kajian yang dibentangkan pada persidangan Persatuan Kesakitan America (American Pain Society) mendapati bermain permainan video terutama realiti maya amat berkesan mengurangkan masalah kebimbangan atau kesakitan kronik.

Menurut Jeffrey Gold, apabila pemain fokus pada sesebuah permainan, mereka tidak akan fokus pada kesakitan atau prosedur perubatan. Sementara permainan realiti maya pula membantu merangsang pelbagai deria.

𝟴. 𝗣𝗲𝗿𝗵𝘂𝗯𝘂𝗻𝗴𝗮𝗻 𝗦𝗼𝘀𝗶𝗮𝗹

Peningkatan permainan video dalam pelbagai platform termasuk secara dalam talian sebenarnya membuka ruang kepada aktiviti bersosial. Ini kerana, pemain perlu bekerjasama dan juga memerah otak dalam mencari penyelesaian bersama-sama.

Permainan sebegini memerlukan tumpuan dan koordinasi yang baik bagi memastikan pemain-pemain ini menang dalam senario yang dihadapi. Kajian turut mendedahkan pemain-pemain ini sebenarnya meningkatkan lagi peluang bertemu di dunia sebenar. Statistik menunjukkan 70% pemain bermain bersama rakan-rakan mereka.

𝟵. 𝗠𝗲𝗻𝗴𝘂𝗿𝗮𝗻𝗴𝗸𝗮𝗻 𝗦𝗶𝗺𝗽𝘁𝗼𝗺 𝗦𝗸𝗹𝗲𝗿𝗼𝘀𝗶𝘀 𝗕𝗲𝗿𝗯𝗶𝗹𝗮𝗻𝗴 (𝗠𝗦)

Kebanyakan kajian Sklerosis Berbilang mendapati permainan video yang membabitkan pergerakan fizikal membantu meningkatkan keseimbangan pesakit.

Menurut Luca Prosperini, permainan sebegini meningkatkan keseimbangan pada pergerakan pesakit. Namun jika tidak diteruskan, kelebihan sebegini akan hilang berikutan perubahan struktur otak atau memerlukan ia dipelajari semula.

Kajian ini tidak terhad kepada pesakit MS sahaja. Ia boleh diaplikasikan pada pesakit palsi serebrum, Parkinson, autisme dan kecederaan trauma otak.

Selain itu, pesakit MS yang aktif bermain permainan penembak orang pertama seperti Call of Duty, Battlefield dan Counter Strike didapati boleh meningkatkan kemahiran motor mereka dari segi ketepatan, kelajuan, penyasaran dan ketangkasan.

𝟭𝟬. 𝗠𝗲𝗻𝗴𝗵𝗲𝗻𝘁𝗶𝗸𝗮𝗻 𝗧𝗮𝗯𝗶𝗮𝘁 𝗕𝘂𝗿𝘂𝗸

Berdasarkan satu kajian bersama oleh Universiti Brown, Persatuan Kanser Amerika dan Universiti Stony Brown pada tahun 2014 perokok yang mengalami ketagihan boleh mengurangkan ketagihan dengan bermain permainan dua individu atau selesaikan teka-teki bersama pasangan atau orang tersayang.

Mengapa ianya boleh menjadi? Pengimejan MRI pada pasangan yang bermain permainan sebegini mendapati ia mengaktifkan pusat ganjaran sama dalam otak sama seperti nikotin.

Kebanyakan permainan kasual yang kita main seperti Candy Crush direka untuk menawarkan ganjaran berterusan bila menyelesaikan sesebuah cabaran.

𝟭𝟭. 𝗣𝗲𝗻𝗴𝗵𝗶𝗹𝗮𝗻𝗴 𝗦𝘁𝗿𝗲𝘀

Satu kajian yang dibuat oleh Universiti Texas A & M yang dijalankan oleh Profesor Madya Dr Christopher J. Ferguson menunjukkan lelaki dan wanita yang suka bermain permainan video aksi jangka panjang dilihat mempunyai kemahiran mental untuk mengendalikan stres, tidak mudah murung dan tidak cepat marah semasa menghadapi tugasan yang mengecewakan.

Selain itu, satu kajian dari University College, London pada tahun 2014 turut mendedahkan permainan video FPS ini membantu pemain memulihkan semula keadaan mental mereka selepas seharian bekerja atau belajar.

Ia amat membantu pemain mengendalikan stres dengan lebih baik untuk hari seterusnya. Bukan saja terpakai pada kanak-kanak dan remaja tetapi juga boleh diaplikasikan kepada semua lapisan umur.

RUJUKAN:

Handwerk, B. (2009). Video games improve vision, study says. National Geographic News Dipetik daripada https://news.nationalgeographic.com/…/090329-video-game-vis…

BBC. (2013). Video games ‘help reading in children with dyslexia’. Dipetik daripada http://www.bbc.com/news/health-21619592

Bennington-Castro, J. (2015). 6 ways video games may improve MS Symptoms. Everyday Health. Dipetik daripada https://www.everydayhealth.com/…/ways-video-games-may-impr…/

Dube, R. (2015). Make use of science proves that playing video games reduces your stress. Dipetik daripada https://www.makeuseof.com/…/video-game-stress-reduction-ne…/

Bowler, J. (2017). 6 scientific benefits of playing videogames. Science Alert. Dipetik daripada https://www.sciencealert.com/6-scientific-benefits-of-playi…

Mental Floss. (2018). 15 surprising benefits of playing video games. Dipetik daripada http://mentalfloss.com/…/15-surprising-benefits-playing-vid…

Specktor, B. (n.d) 8 Reasons Video Games Might Just Be Better for You Than Books. Reader’s Digest. Dipetik daripada https://www.rd.com/…/wellne…/health-benefits-of-video-games/


Trung Bersaudari – Srikandi Yang Membebaskan Vietnam Dari Cengkaman Dinasti Han China

Sepanjang sejarah Vietnam, kaum wanita memainkan peranan yang tidak kurang penting dalam usaha penen.tangan ke atas kuasa-kuasa asing. Antara srikandi tersohor dalam kalangan mereka ialah Trung bersaudari, yang mengepalai kempen meme.rangi China pada tahun 40 Masehi.

Trung Trắc dan Trung Nhi yang secara bersama dikenali sebagai Trung bersaudari dilahirkan sekitar tahun 12 Masehi. Mereka berdua merupakan puteri kepada seorang raja di wilayah Giao Chi, Vietnam Utara.

Pada waktu itu, seluruh wilayah Vietnam berada di bawah ja.jahan tak.luk Dinasti Han China. Berbeza dengan wanita-wanita China yang agak terhad kebebasannya, kaum wanita Vietnam dibiasakan mempusakai warisan ibu masing-masing. Trung bersaudara tumbuh mendewasa dalam keluarga yang membenarkan mereka mempelajari seni pepe.rangan dan kemahiran bertem.pur.

Warga Vietnam mulanya tidaklah menunjukkan penen.tangan secara terbuka terhadap kerajaan China. Segalanya bertitik tolak pada tahun 39 Masehi, di mana keadaan semakin meruncing buat mereka.

Penen.tangan awal dilakukan oleh Thi Sách, suami kepada Trung Trắc, yang membantah kenaikan cukai yang membebankan warga Vietnam. Untuk menenteramkan keadaan dan menghu.kum Thi Sách, kerajaan China mengutus seorang komander ten.tera untuk membu.nuh beliau dan meno.dai kesucian Trung Trắc.

Sangka mereka, tindakan ini memadai untuk menanamkan rasa gentar dalam kalangan warga Vietnam. Namun hal sebaliknya pula berlaku. Ia hanya membenihkan api pemberon.takan terhadap kerajaan China.

Tra.gedi yang menimpa Trung Trắc ini mendorong beliau dan adiknya, Trung Nhi untuk merintis usaha penen.tangan bagi membela kema.tian Thi Sách di samping membungkamkan keangkuhan pemerintahan Dinasti Han.

Mereka pantas menggalang sukarelawan – yang rata-ratanya terdiri dari kaum wanita – untuk meme.rangi tentera China. Bilangan perajurit yang dihimpunkan ini mencecah seramai 80,000 orang, lelaki dan wanita – termasuklah 36 orang panglima perempuan, yang salah seorangnya ialah ibu mereka sendiri.

Di bawah kepimpinan mereka berdua yang gagah menunggangi gajah, pasukan penen.tang dari Vietnam ini berhasil mere.but lebih 65 buah kubu. Kejayaan tersebut meraihkan mereka berdua gelaran ratu kerajaan Vietnam yang baru. Sepanjang memerintah, Trung bersaudari mengha.puskan cukai-cukai melampau yang dikenakan oleh China, di samping mengembalikan adat-istiadat tempatan.

Lebih tiga tahun lamanya China berusaha untuk mere.but semula Vietnam, namun semuanya digagalkan oleh keampuhan pasukan ten.tera Trung. Hanya se.rangan pada tahun 43 Masehi sahaja yang berhasil menggugat kedudukan Trung. Kerana enggan dihinakan, mereka berdua memilih untuk membu.nuh diri dengan terjun ke dalam sungai.

Sehingga hari ini, nama Trung bersaudari dikenang sebagai srikandi pembela tanah pertiwi. Banyak kuil didirikan bagi menghormati dan menghargai perjuangan mereka. Antaranya termasukah Kuil Hai Bà Trưng yang terletak berhampiran Tasik Hoàn Kiếm. Begitu juga dengan kuil-kuil yang berada di daerah Mê Linh, Phúc Thọ, Hoàng Hoa Thám, Bình Thạnh dan Ho Chi Minh.

Kerajaan Vietnam juga mengkhususkan tanggal 3-6 Februari sebagai hari peristiwa bagi memperingati ketokohan Trung bersaudari, di mana ia disambut dalam sebuah keraian yang dikenali sebagai Hai Bà Trưng.

TERJEMAHAN
M R Reese. (12 Oktober 2014). Hell hath no fury like the Trung Sister freedom fighters. Ancient Origins.
https://www.ancient-origins.net/history-famous-people/hell-hath-no-fury-trung-sister-freedom-fighters-002199


Melihat Kabinet Indonesia Maju 2019-2024

1. Setelah memanggil calon-calon menteri satu per satu ke
Istana Merdeka sejak hari Isnin, maka pagi tadi Presiden Jokowi telah
mengumumkan senarai lengkap ‘Kabinet Indonesia Maju 2019 – 2024. Ia adalah
kesenimbungan halatuju negara jiran daripada pembangunan infrastruktur kepada
pembangunan sumber daya manusia (modal insan).

2. Antara beberapa nama yang menjadi perhatian adalah
Prabowo Subianto yang dipilih sebagai Menteri Pertahanan. Mengingat betapa
sengitnya pertarungan mereka dan para penyokongnya dalam pemilihan Presiden
sejak tahun 2014, maka ramai yang menyebut ini sebagai plot twist yang paling
tak dijangka. Jokowi sendiri seakan-akan memberi kepercayaan penuh dengan
mengatakan “Beliau (Prabowo Subianto) lebih memahami tugasnya sebagai
menteri pertahanan berbanding saya.”

Ia juga seakan membuktikan teori bahawa tiada musuh abadi
dalam politik atau barangkali juga falsafah kepentingan negara lebih utama
berbanding kepentingan peribadi. Namun para pengkritik tentu telah bersedia
untuk mengawasinya terutama setelah kementerian pertahanan diberikan peruntukan
belanjawan paling besar senilai 131 triliun Rupiah (bersamaan RM 40 billion)
pada tahun 2020 nanti.

3. Selain itu, pendiri Gojek, Nadiem Makarim dilantik
sebagai Menteri Pendidikan dan Kebudayaan yang bertanggungjawab ‘membentuk’
sumber daya manusia Indonesia dari usia seawal 5 tahun sampailah ke peringkat
universiti. Jika kita melihat bagaimana pesatnya Gojek yang berkembang daripada
sebuah syarikat start up tempatan menjadi sebuah ‘decacorn’ dengan valuasi
sebesar USD 10 billion, maka tentu ramai yang boleh membayangkan apa yang akan
dilakukan olehnya dalam bidang pendidikan dan kebudayaan. Ekosistem dunia
digital di negara jiran begitu luas untuk diterokai sekaligus membantu
menyelesaikan masalah dan cabaran kehidupan di sana. Ia akan dimulai dengan
perubahan pola pikir dan cara bertindak di kalangan generasi muda.

4. Sosok Erick Tohir juga mencuri perhatian sebagai Menteri
Badan Usaha Milik Negara (BUMN/GLC). Beliau adalah seorang tokoh pengusaha
berjaya yang mengetuai Tim Kempen Pemenangan Jokowi-Ma’ruf dalam kempen
pemilihan presiden tempoh hari. Beliau yang pernah menjadi pemilik utama kelab
bola sepak Inter Milan pada tahun 2013 dianggap mempunyai kemampuan pengurusan
yang sangat baik. Ia dapat dilihat dengan jelas terutama sewaktu pelaksanaan
Asian Games pada tahun 2018 yang lalu.

5. Selain itu, Menteri Pariwisata (Pelancongan) dan Ekonomi
Kreatif yang baru iaitu Wishnu Utama juga dilihat sebagai menteri yang akan
membawa angin segar kepada Indonesia. Beliau merupakan seorang jurnalis yang
menubuhkan Net Media, sebuah stesen televisyen yang paling diminati oleh
golongan millenial. Para pengamat tentu dapat membayangkan bagaimana potensi
bidang ekonomi kreatif yang akan dikembangkan oleh beliau bersama-sama dengan
kekayaan alam semula jadi yang dimiliki oleh negara kepulauan terbesar itu.
Lebih-lebih lagi mereka bercita-cita besar untuk mewujudkan ’10 Bali Baru’
sebagai daya tarikan pelancongan untuk mengalahkan Malaysia dan Thailand.

6. Beberapa orang menteri daripada kabinet sebelumnya turut dikekalkan antara lain Luhut Binsar Panjaitan sebagai Menteri Koordinator Kemaritiman dan Investasi, Sri Mulyani sebagai Menteri Kewangan, Retno Marsuadi sebagai Menteri Luar Negara dan Budi Karya Sumadi sebagai Menteri Perhubungan. Kombinasi antara muka-muka lama dan baru yang telah dilantik ini diyakini mampu memuluskan jalan Indonesia menuju sebuah negara dengan kekuatan ekonomi ke-4 terbesar di dunia pada tahun 2030. Ia akan ditandai dengan kejayaan memindahkan ibu negara pada akhir penggal pemerintahan Presiden Jokowi pada tahun 2024 nanti. Sama-sama kita saksikan.Artikel dikirimkan oleh Nabieh Rahmat untuk The Patriots.


Legenda Kota Purba Russia Yang Tenggelam Di Dasar Tasik

Dalam siri permainan video bergenre aksi-pengembaraan yang berjudul Rise of the Tomb Raider, karakter utamanya iaitu Lara Croft dikisahkan menemui sisa tinggalan sebuah tamadun purba dan beliau mencari lokasi sebuah artifak bernama Divine Source yang kononnya tersembunyi di bandar Kitezh yang hilang. Walaupun alur penceritaan permainan ini bersifat fiksyen, sumber sejarah mendapati kota Kitezh yang turut digelari ‘Kota Halimunan’ benar-benar wujud dan kini ia dipercayai tenggelam di Tasik Svetloyar, Russia.

Catatan-catatan sejarah yang memerihalkan kota Kitezh boleh dijejak kembali usianya dari era awal Rus. Namun, sebutan bertulis pertama tentang kota purba itu dijumpai dalam Hikayat Kitezh karangan Para Penganut Lama pada 1780an. Dalam sejarah gereja Ortodoks Russia, Para Penganut Lama merupakan golongan yang terpisah dari Gereja Ortodoks Russia rasmi sesudah tahun 1666, di mana ia berlaku sebagai satu bentuk penentangan terhadap reformasi-reformasi yang dilakukan oleh pihak gereja.

Menurut hikayat tersebut, kota Kitezh Kecil dibangunkan oleh Putera Georgy, Putera Besar Vladimir pada awal kurun ke-13, dan bertempat di tebing Sungai Volga yang terletak di Daerah Voskresensky, Russia tengah. Setelah menemukan sebuah kawasan yang lebih indah di tepi Tasik Svetloyar, beliau membangunkan pula Kitezh Besar. Kota ini ditubuhkan sebagai sebuah kota keagamaan dan ia dianggap suci oleh seluruh penghuninya.

Memetik Barker & Grant dalam The Russia Reader: History, Culture, Politics’, Putera Georgy membina kota ini dengan penuh indah; memusatkannya di sekeliling gereja, biara, dan istana boyar. Kota ini juga dilengkapi dengan parit dan tembok.

HANCURNYA KOTA KITEZH

Pada tahun 1238, rantau timur laut Russia menjadi mangsa amukan Monggol yang dipimpin oleh Batu Khan, si pengasas Golden Horde yang memerintah dari tahun 1207 hingga 1255 Masehi. Setelah melakukan kepungan ke atas kota Vladimir dan kota-kota sekitar di Suzdal, Batu Khan mendengar khabar tentang kewujudan kota Kitezh dan langsung sahaja memasang hasrat mahu men4kl4knya. Maka tidak lama kemudian, kekuatan Monggol pun tiba di Kitezh Kecil dan disambut dengan pasukan tentera Putera Georgy. Namun, putera itu tewas dan terpaksa berundur ke Kitezh Besar yang lokasinya masih belum diketahui oleh Monggol.

Batu Khan kemudian menyeksa tawanan-tawanan p3r4ng demi mendapatkan maklumat tentang lokasi Kitezh Besar. Namun, tiada yang sudi buka mulut kecuali seorang tahanan bernama Kuter’ma yang tidak mampu menahan peritnya seksaan. Beliau mendedahkan laluan rahsia ke Tasik Svetloyar.

Apa yang berlaku seterusnya diceritakan dengan agak samar oleh Hikayat Kitezh. Menurut Barker & Grant, putera sempat menyembunyikan barang-barang keagamaan dan persalinan keramat ke dalam tasik dan beliau sendiri gugur di medan tempur. Tambahnya lagi, kota Kitezh kemudian dighaibkan dan apa yang dapat dilihat oleh pasukan Monggol hanyalah tasik dan hutan belantara.

LEGENDA ‘KOTA HALIMUNAN’

Tiada yang mengetahui secara jelas nasib yang menimpa kota Kitezh. Namun sejak sekian lama, kota itu diselubungi legenda. Dalam satu kisah, diperihalkan kononnya kota itu tenggelam ke dasar tasik atas kehendak tuhan demi melindunginya dari jatuh ke tangan Monggol. Oleh kerana itu, Tasik Svetloyar kadangkala dipanggil sebagai ‘Atlantis Russia’. Legenda tersebut turut memerihalkan betapa tentera Monggol menyaksikan dengan mata kepala mereka sendiri bagaimana kota itu tenggelam ke dasar tasik dan perkara terakhir yang menghalwa mata mereka adalah kubah putih katedral yang bertatah salib.

Walau bagaimanapun, senario sebenar yang menimpa kota Kitezh tidaklah seindah legenda. Ahli-ahli arkeologi berpendapat kota itu dilanda tanah runtuh yang mengakibatkannya tenggelam ke dasar tasik.

Menurut masyarakat tempatan, kota Kitezh hanya dapat dilihat oleh orang-orang yang berhati suci. Mereka juga mendakwa kononnya sering mendengar bunyi loceng gereja dan adakala, terlihat cahaya atau bayang bangunan di permukaan tasik. Pada masa dahulu, ramai penganut Kristian yang datang mengunjungi tasik itu dengan harapan dapat mendengar bunyi loceng tersebut. Begitu juga pada era P3r4ng Dunia Kedua, tasik ini banyak dikunjungi oleh golongan ibu yang menitipkan doa buat anak masing-masing.

USAHA MENEROKA ‘KOTA HALIMUNAN’

Pada tahun 2011, pasukan arkeologi Vetluzhsky menjalankan kerja-kerja penggalian di sekitar Tasik Svetloyar. Antara hasil galian yang dijumpai adalah sebuah petempatan purba yang menyimpan banyak serpihan tembikar lama Russia. Saintis berhasrat untuk melanjutkan penerokaan untuk menemukan lebih banyak bahan bukti.

Menurut penelitian mereka, bukit di mana artifak-artifak itu ditemui sememangnya terdedah kepada kejadian tanah runtuh yang berkemungkinan menjadi punca kota itu tenggelam ke dasar tasik sekaligus melahirkan legenda Kota Halimunan.

TERJEMAHAN:

April Holloway. (18 Jun 2016). Russian Atlantis: Tomb Raider’s Invisible City of Kitezh was a Real Place. Ancient Origins. https://www.ancient-origins.net/myths-legends/russian-atlantis-tomb-raider-s-invisible-city-kitezh-was-real-place-006122


Kenapa WWF Tukar Nama Ke WWE?

World Wrestling Federation (WWF) memang meninggalkan kenangan tidak terhingga bagi generasi yang sempat menontonnya.

Ramai dalam kalangan peminat masih boleh melanggan untuk tengok perbezaan antara dimensi gusti dulu dan sekarang. Antara 1997 hingga 2000, memang WWF sering menjadi sebutan.

Dengan ahli-ahli gusti hebat seperti Dwayne Johnson, Mark Calaway, Steve Austin, Glenn Jacobs dan Vince McMahon sendiri, WWF ialah sebuah pengembaraan pelbagai dimensi – daripada “antihero vs big establishment” (Austin lawan McMahon), “evil vs evil” (Undertaker lawan Kane) dan “greater conspiracies” (Corporate Ministry).

Malah WWF tidak lari daripada isu, seperti Bret Hart sengaja ditewaskan tanpa kerelaan di Montreal (tempat asalnya).

Dan juga adiknya Owen Hart yang jatuh daripada siling stadium.

Memang panaslah ketika itu – dengan Big Boss Man kena g4ntvng di Wrestlemania… dan Kane dib4k4r.

Disambung pula dengan kebangkitan Triple H setelah berkahwin dengan Stephanie McMahon.

Tetapi pada 5 Mei 2002, WWF telah membuat satu pengumuman besar. Kempen “Get the F Out” dilancarkan untuk menjenamakan syarikat semula daripada WWF ke WWE (tetapi logo WWF ke WW).

Macam pelik sebuah gergasi gusti tukar nama sewenang-wenangnya. Sudah bunyi macam Microsoft tukar nama jadi Macrohard pula. Atau Apple menjadi Pear. Atau Tesla Motors menjadi Edison Motors. Memang lain macam.

Semuanya bermula pada tahun 2000, apabila pejabat WWF menerima saman daripada pihak World Wide Fund for Nature (nama sebenar World Wildlife Fund). Katanya pihak Gusti telah menjalankan perniagaan yang tidak adil.

Semuanya pasal jenama “WWF” itu sendiri. Kiranya memang WWF lawan WWF. Memang benar kedua-duanya berkongsi jenama WWF sejak tahun 1979. Tetapi mereka ada buat perjanjian pada tahun 1994.

Bahawasanya WWF (Gusti) tidak boleh menggunakan jenama ini di peringkat antarabangsa.

Pada 10 Ogos 2001, sebuah mahkamah di United Kingdom berpihak kepada WWF (Alam Semulajadi). Jadi McMahon kalahlah. Tetapi WWF (Gusti) pantang beralah.

Mereka memfailkan rayuan – tetapi tujuh bulan kemudian, WWF (Gusti) menukar web rasminya daripada “wwf.com” ke “wwe.com”. Semua unsur WWF ditukarkan menjadi WWE, termasuk bacaan saham di bursa.

Namun WWF masih tidak berpuas hati. Dengan tamak ia meminta pampasan AS$360 juta. Rayuan difailkan McMahon mengambil masa selama lima tahun, yang ditolak Mahkamah Rayuan. Mungkin McMahon sudah tahu – tetapi ketika itu, semua sudah biasa dengan WWE.

Pihak WWF pula gagal memperolehi pampasan seperti diminta. Mereka mungkin menang dari segi jenama. Tetapi WWE berjaya mempertahankan produknya, kerana semua video yang mengandungi logo WWE tidak diharamkan mahkamah.

Bermakna WWE dibenarkan menyiarkan video-video lama. Hanya video dan barangan baru saja wajib menggunakan WWE. Perintah mahkamah kemudian mewajibkan WWE “membuang” logo WWF dalam video-video lama.

Sebab itulah mereka terpaksa mengaburkan logo WWF, satu kerja yang sangat meletihkan oleh kerana jumlah episod banyak.

Bermula episod ke-1,000 pada Julai 2012 pula, WWE dibenarkan menggunakan logo WWF bagi video-video lama (tidak perlu kabur pula).

Ia merupakan satu keputusan yang flip flop. Tetapi WWE masih terkenal di seluruh dunia, dengan kuasa jenama jauh menandingi WWF.

Perolehannya menghampiri AS$960.4 juta buat tahun 2019 sahaja, dengan divisyen WWE Network yang seakan-akan sama seperti Netflix, Hulu, Amazon TV dan sebagainya, khas untuk “WWE Universe” (penyokong) menonton WWE Superstar (ahli gusti) dan WWE Legends (ahli gusti lama).